Ayezaya 62 | Yintanɛte Zo Baebolo | Ewiade Fofolɛ Ngilebɛbo\nZayɔn duma fofolɛ ne (1-12)\n62 Zayɔn ati, menrɛyɛ koonwu,+Yɛɛ Gyɛlusalɛm ati, menrɛdɛnla ɛkɛ ne koonwuKɔkpula kɛ ye tenleneyɛlɛ ne kɛda kɛ wienyi kpole+Na ye ngoanelielɛ kɛzɔ kɛ tɛkɛ la.+ 2 “O Raalɛ ye, maanle maanle ne mɔ banwu wɔ tenleneyɛlɛ ne,+Na arelemgbunli kɔsɔɔti anwu wɔ anyunlunyia ne.+ Na bɛbava duma fofolɛ+Mɔɔ bavi Gyihova mumua ne anloa anu la bɛavɛlɛ wɔ. 3 Ɛbayɛ abotile kɛnlɛma wɔ Gyihova asa anu,Belemgbunli abotile wɔ wɔ Nyamenle ne asa akunlu. 4 Bɛnrɛvɛlɛ wɔ raalɛ mɔɔ bɛkpo ye la bieko,+Yɛɛ bɛnrɛha kɛ wɔ azɛlɛ ne ɛdɔ mgbane bieko.+ Emomu, bɛbavɛlɛ wɔ Me Anyelielɛ Wɔ Ye Nu,+Na bɛavɛlɛ wɔ azɛlɛ ne Agyalɛ Raalɛ. Ɔluakɛ Gyihova anye balie ɛ nwo,Na wɔ azɛlɛ ne ayɛ kɛ raalɛ mɔɔ bɛgya ye. 5 Kɛ mɔɔ kpavolɛ gya bɛlɛra mɔɔ ɛnze nrenyia la,Zɔhane ala a ɛ mra bagya wɔ a. Yɛɛ kɛ mɔɔ atɔfolɛ nrenyia di fɛlɛko wɔ atɔfolɛ raalɛ nwo la,Zɔhane ala a wɔ Nyamenle ne bali ɛ nwo fɛlɛko a.+ 6 O Gyɛlusalɛm, meva sinzavolɛma mezie wɔ bane ne mɔ azo. Alehyenlɛ nee aledwolɛ muala, bɛnrɛyɛ koonwu. Bɛmɛ mɔɔ bɛbɔ Gyihova duma la,Bɛmmadie bɛ menle, 7 Yɛɛ bɛmmamaa ɔtɛnla ɛkɛ koonwu kɔkpula kɛ ɔkɛva Gyɛlusalɛm ɔkɛzie ɛkɛ kpundii,Ɛhɛe, kɔkpula kɛ ɔkɛmaa bɛkɛye ye ayɛlɛ wɔ azɛlɛ ye azo la.”+ 8 Gyihova ɛva ɔ sa fema ne, ɔ sa ɛsesebɛ ne ɛha ndane kɛ: “Menrɛva wɔ ma menrɛmaa wɔ kpɔvolɛma ɛnrɛli bieko,Yɛɛ nyɛvolɛ ɛnrɛnlo wɔ nwanye fofolɛ mɔɔ wɔvɛ nwolɛ la bieko.+ 9 Bɛdabɛ mɔɔ bɛboɔboa ma ne anloa la bali na bɛaye Gyihova ayɛlɛ;Yɛɛ bɛdabɛ mɔɔ bɛtwihwi nwanye ne la a banlo ye wɔ me alienwo nwuanzanwuanza ɛkɛ ne a.”+ 10 Bɛwolo, bɛwolo nlenkɛ mgbole ne mɔ anu. Bɛziezie adenle ne bɛmaa menli ne.+ Bɛdu adenle, bɛdu ademgbole ne. Bɛyeye zolɛ awolɛ ne mɔ.+ Bɛva sɛkɛlɛneɛ bɛzie ɛkɛ bɛmaa menli ne.+ 11 Nea! Gyihova ɛbɔ ye nolo wɔ azɛlɛ ne ɛleka biala kɛ: “Bɛha bɛhile Zayɔn ara raalɛ ne kɛ,‘Nea! Wɔ ngoanelielɛ ɛlɛba.+ Nea! Ye ahatualɛ wɔ ɔ nwo ɛkɛ,Yɛɛ ye kakɛdualɛ ne la ɔ nyunlu.’”+ 12 Bɛbavɛlɛ bɛ menli nwuanzanwuanza, menli mɔɔ Gyihova ɛlie bɛ,+Yɛɛ bɛbavɛlɛ wɔ Suakpole Mɔɔ Bɛkpondɛ Ye, Suakpole Mɔɔ Bɛamkpo Ye.+


Ɛlezabɛte Wole Ralɛ | Ngakula Baebolo Ɛzukoalɛdeɛ\nKENGA YE WƆ Acholi Afrikaans Albanian Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Arhuaco Armenian Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Colombia Mumule Aneɛ Croatian Cuba Mumule Aneɛ Czech Dangme Danish Dayak Ngaju Dutch Ecuador Mumule Aneɛ Edo Efik Emberá (Chamí) Emberá (Northern) English Estonian Ewe Fijian Finnish Fon French Ga Galician Garifuna Georgian German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Mumule Aneɛ Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Mumule Aneɛ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Serbia) Runyankore Russia Mumule Aneɛ Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sikuani Sinhala Slovak Slovenian South Africa Mumule Aneɛ Spain Mumule Aneɛ Spanish Sranantongo Sunda Swahili Swati Swedish Swiss German Tagalog Tahitian Taiwan Mumule Aneɛ Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nƐlezabɛte Wole Ralɛ\nMɔɔ bɛyɛle Gyɛlusalɛm bane ne boɛ bɛwiele la anzi ɛvolɛ mɔɔ bo 400 la anu, ɛnee ɛsɔfo bie mɔɔ bɛfɛlɛ ye Zɛkalaya la nee ɔ ye Ɛlezabɛte de bikye suakpole ne. Bɛgyale la ɛhyɛ kpalɛ, noko ɛnee bɛtɛwole. Kenle ko bie mɔɔ ɛnee Zɛkalaya ɛlɛkpu ayilevuanlɛ wɔ ɛzonlenlɛ sua ne anu la, anwumabɔvolɛ Geebeleɛle rale ɛkɛ. Zɛkalaya ahonle dule, noko Geebeleɛle hanle kɛ: ‘Mmasulo. Meka edwɛkɛ kpalɛ mɔɔ vi Gyihova ɛkɛ la meahile wɔ. Ɛ ye Ɛlezabɛte bawo kakula nrenyia na bɛbavɛlɛ ye Dwɔn. Gyihova ɛkpa Dwɔn kɛ ɔyɛ gyima titili bie.’ Zɛkalaya bizale kɛ: ‘Kɛ ɔkɛyɛ na mealie wɔ meali ɛ? Me nee me ye, yɛyɛ mrelera.’ Geebeleɛle hanle kɛ: ‘Nyamenle a ɛzoa me kɛ menga edwɛkɛ ɛhye mengile wɔ a. Noko kɛmɔ wɔanlie me edwɛkɛ ne wɔanli la ati, ɛbayɛ mumule too bawo kakula ne.’\nZɛkalaya hyɛle kpalɛ wɔ ɛzonlenlɛ sua ne anu. Yemɔti, mekɛ mɔɔ ɔvindele la, ɛnee menli ne kulo kɛ bɛnwu mɔɔ zile la. Noko ɛnee Zɛkalaya ɛngola tendɛ. Ɛnee ɔ sa ala a ɔfa ɔyɛ sɛkɛlɛneɛ a. Akee menli ne nwunle kɛ yede edwɛkɛ bie yevi Nyamenle ɛkɛ.\nKɛ mɔɔ anwumabɔvolɛ ne hanle la, nzinlii, Ɛlezabɛte nrenzɛle na ɔwole kakula nrenyia. Ɛlezabɛte agɔnwo mɔ nee ye mbusuafoɔ rale kɛ bɛbanlea kakula ne. Bɛ nye liele kpole. Ɛlezabɛte hanle kɛ: “Bɛbavɛlɛ ye Dwɔn.” Bɛhanle kɛ: ‘Awie biala ɛnle wɔ abusua ne anu mɔɔ bɛfɛlɛ ye Dwɔn a. Fa ye to ye papa Zɛkalaya.’ Noko Zɛkalaya hɛlɛle kɛ: “Ye duma a le Dwɔn.” Ɛkɛ ne ala, Zɛkalaya holale dendɛle bieko! Bɛdele kakula ne anwo edwɛkɛ wɔ Dwudiya amuala na menli ne hanle kɛ: “Duzu a kakula ɛhye bayɛ a?”\nAkee sunsum nwuanzanwuanza ne wolole Zɛkalaya. Ɔhanle ngapezo kɛ: ‘Ayɛlɛyelɛ ɛha Gyihova. Ɔbɔle Ebileham ɛwɔkɛ kɛ ɔbamaa Mɛzaya ne aralie yɛ. Dwɔn bayɛ ngapezonli na yeaziezie adenle yeamaa Mɛzaya ne.’\nDebie titili bie noko zile Ɛlezabɛte busuanli Mɛle anwo zo. Maa yɛnlea mɔɔ zile la wɔ tile bieko anu.\n“Sonla ɛdeɛ ɛhye yɛ se maa ye, noko Nyamenle ɛdeɛ debie biala ɛnyɛ se ɛmmaa ye.”—Mateyu 19:26\nKpuya: Duzu edwɛkɛ a Geebeleɛle hanle hilele Zɛkalaya a? Gyima titili boni a Dwɔn bayɛ a?\nMateyu 11:7-14; Luku 1:5-25, 57-79; Ayezaya 40:3; Malakae 3:1\nDwɔn Zieziele Adenle Ne\nDwɔn rayɛle ngapezonli. Ɔhilehilele kɛ Mɛzaya ne ɛlɛba. Kɛzi menli yɛle bɛ nyɛleɛ wɔ ye edwɛkɛ ne anwo ɛ?\nFa nwa awie Fa nwa awie Ɛlezabɛte Wole Ralɛ\nlfb ɛzukoalɛdeɛ 68 m. 162-163


Ngyegyelɛ 10 Ne | Baebolo Nu Edwɛkɛ\nNEA nvoninli ne mɔ. Ko biala kile ngyegyelɛ mɔɔ Gyihova vale rale Yigyibiti anwo zo la. Wɔ nvoninli ne mɔɔ lumua la anu, ɛnwu Aalɔn kɛ ɔlɛfa ye kpɔma ne yeabɔ Azule Naele anu. Ɔyɛle la, nzule ne mɔɔ wɔ azudenle ne anu la hakyile mogya. Fɛlɛ ne mɔ wuwule, na azudenle ne bɔnle.\nBieko, Gyihova manle ahɛlɛne vi Azule Naele anu rale. Ɛnee bɛwɔ ɛleka biala—bɛ fonlomo ne mɔ anu, kpanwo ahyɛnze nu, menli ɛzokpa zo—ɛleka biala. Mɔɔ ahɛlɛne ne mɔ wuwule la Yigyibitima ne mɔ huohuanle bɛ edukue edukue, na azɛlɛ ne azo amuala bɔnle.\nAkee Aalɔn finle ye kpɔma ne aze, na munlutu ne hakyile ngokowule. Ɛhye mɔ le ngɛkɛba ngyikyi bie mɔɔ bɛtu na bɛkeka. Ngokowule ne mɔ a le ngyegyelɛ ne mɔɔ tɔ zolɛ nsa mɔɔ rale Yigyibiti azɛlɛ ne azo a.\nNgyegyelɛ ne mɔɔ ɛha la hanle Yigyibitima ne ala, yeanga Yizilayɛma ne mɔ. Ngyegyelɛ ne mɔɔ tɔ zolɛ nna la le nrɛzenra mgbole bie mɔɔ yɛle Yigyibitima ne mɔ azua nu adɔka adɔka a. Ngyegyelɛ ne mɔɔ tɔ zolɛ nnu la hanle nyɛmoa. Yigyibitima ne nlankɛ nee mboane nee mbɔnkye dɔɔnwo wuwule.\nMɔɔ doa ye la, Mosisi nee Aalɔn vulale nzonle na bɛkpondenle ye anwomanyunlu. Ɔmanle nyila nwunwunle menli ne nee nyɛmoa ne mɔ. Ɛhye a le ngyegyelɛ ne mɔɔ tɔ zolɛ nsia a.\nƐhye anzi, Mosisi dendenle ɔ sa anwomanyunlu, na Gyihova manle maanle nu hulule, na ezuawolɛ dɔle. Ɛnee ɔle ezuawolɛ mɔɔ bie ɛtɛtɔle Yigyibiti ɛlɛ a.\nNgyegyelɛ ne mɔɔ tɔ zolɛ mɔtwɛ la le abɛbɛ adɔka. Ɛnee abɛbɛ dɔɔnwo zɔhane bie ɛtɛbale ɛlɛ na yemɔ anzi noko bieko anzi. Bɛlile debie biala mɔɔ ezuawolɛ ne anzɛkye ye la amuala.\nNgyegyelɛ ne mɔɔ tɔ zolɛ ngɔnla la le awozinli. Awozinli kabikabi vale azɛlɛ ne azo amuala toonwo kenle nsa, noko ɛnee wienyi wɔ ɛleka mɔɔ Yizilayɛma ne wɔ la.\nAwieleɛ kolaa ne, Nyamenle hanle hilele ye menli ne kɛ bɛva abɔnkye anzɛɛ boane ralɛ mogya bɛha bɛ nlenkɛ ne felɛmo ne mɔ anwo. Akee Nyamenle anwumabɔvolɛ pɛle nu wɔ Yigyibiti. Saa anwumabɔvolɛ ne nwu mogya ne a, ɔngu awie biala wɔ sua nu ɛkɛ ne. Noko wɔ azua mɔɔ mogya ɛnle bɛ nlenkɛ ne felɛmo ne mɔ anwo la anu, Nyamenle anwumabɔvolɛ ne hunle menli nee nyɛmoa belamunli mralɛ kɔsɔɔti. Ɛhye a le ngyegyelɛ ne mɔɔ tɔ zolɛ 10 ne a.\nNgyegyelɛ ɛhye mɔɔ li awieleɛ la anzi, Falo hanle hilele Yizilayɛma ne kɛ bɛvi ɛkɛ bɛhɔ. Ɛnee Nyamenle menli ne amuala ɛziezie bɛ nwo kɛ bɛkɔ, na kenle ko nɔe ne ala bɛvile Yigyibiti.\nAdendulɛ tile 7 kɔdwu 12.\nFa nwa awie Fa nwa awie Ngyegyelɛ 10 Ne


Gyɛnɛsese 20 | Yintanɛte Zo Baebolo | Ewiade Fofolɛ Ngilebɛbo\nBɛliele Sɛla bɛvile Abemɛlɛke asa anu (1-18)\n20 Akee Ebileham dule vile ye azokoɛleɛ ne+ hɔle Nɛgɛbe azɛlɛ zo na ɔhɔdɛnlanle Keedɛhye+ nee Hyɔɔ avinli.+ Mɔɔ ɛnee ɔde* Gilaa la,+ 2 Ebileham hanle ye bieko wɔ ɔ ye Sɛla anwo kɛ: “Ɔle me diema raalɛ.”+ Ɔti Gilaa Belemgbunli Abemɛlɛke zoanle maanle bɛhɔvale Sɛla bɛrɛlɛle ye.+ 3 Ɛhye anzi, Nyamenle rale Abemɛlɛke anwo ɛkɛ nɔɔzo wɔ ɛlalɛ nu na ɔhanle ɔhilele ye kɛ: “Ɔlua raalɛ ne mɔɔ wɔhɔva ye la ati,+ wɔwu wɔwie, ɔluakɛ ɔle awie aye.”+ 4 Noko ɛnee Abemɛlɛke ɛtɛfale ɔ sa ɛtɛkanle ye.* Ɔti ɔhanle kɛ: “Gyihova, asoo ɛbahu maanle mɔɔ ɛnze nwolɛ bie* la ɔ? 5 Tɛ ɔdaye a ɔzele me kɛ, ‘Ɔle me diema raalɛ,’ yɛɛ tɛ raalɛ ne noko a zele me kɛ, ‘Ɔle me diema nrenyia’ ɔ? Tɛ adwenle ɛtane a menvale menyɛle a, yɛɛ ɛnee menze kɛ mɔɔ melɛyɛ la le ɛtane.” 6 Akee nɔhalɛ Nyamenle ne hanle hilele ye wɔ ɛlalɛ nu kɛ: “Meze kɛ tɛ adwenle ɛtane a ɛvale ɛyɛle a, ɔti menzile wɔ adenle amaa wɔanyɛ ɛtane wɔantia me. Ɛhye ati a meammaa wɔanva ɛ sa wɔanga ye la. 7 Yemɔti fa nrenyia ne aye ne kɔmaa ye, ɔluakɛ ɔle ngapezonli+ na ɔbazɛlɛ yeamaa wɔ+ amaa wɔanwu. Noko saa wɔanva ye wɔangɔ a, nwu ye kɛ ɛ nee wɔ sua nu amra amuala bawu.” 8 Abemɛlɛke dwazole nwonlomɔ mangyee ne na ɔvɛlɛle ye sonvolɛma ne kɔsɔɔti na ɔhanle ɛhye mɔ amuala ɔhilele bɛ. Na ɛzulolɛ kpole hanle bɛ. 9 Akee Abemɛlɛke vɛlɛle Ebileham na ɔbizale ye kɛ: “Duzu debie a wɔva wɔyɛ yɛ la? Duzu ɛtane a meyɛ metia wɔ mɔɔ ɔti ɛmaa ɛtane kpole ɛhye ara me nee me belemgbunlililɛ ne azo a? Mɔɔ wɔva wɔyɛ me la ɛnle kpalɛ.” 10 Na Abemɛlɛke bizale Ebileham bieko kɛ: “Duzu a ɛnee wɔ wɔ adwenle nu mɔɔ ɔti ɛyɛle ɛhye a?”+ 11 Ebileham hanle kɛ: “Menganle kɛ, ‘Menli mɔɔ wɔ ɛke la ɛnzulo Nyamenle, na me ye ati bɛbahu me.’+ 12 Eza ɔle me diema raalɛ amgba, me papa ara raalɛ ɔ, noko ɔnle me mame ara, yɛɛ ɔrayɛle me ye a.+ 13 Yemɔti mɔɔ Nyamenle maanle menvile me papa sua nu na menvale me ti membɔle nu la,+ menganle mengilele ye kɛ: ‘Anrɛɛ da ɛlɔlɛ kpundii ɛhye ali kile me: Ɛleka biala mɔɔ yɛbahɔ la, ka kɛ, “Ɔle me diema nrenyia.”’”+ 14 Akee Abemɛlɛke vale mboane nee nlankɛ yɛɛ azonvolɛ mrenyia nee mraalɛ maanle Ebileham na ɔvale ɔ ye Sɛla ɔmaanle ye. 15 Abemɛlɛke eza hanle kɛ: “Me azɛlɛ ne a la ɛ nyunlu ɛke la. Tɛnla ɛleka biala mɔɔ ɛkulo la.” 16 Akee ɔzele Sɛla kɛ: “Meva dwɛtɛ fufule 1,000 memaa ɛ diema ne.+ Ɔle sɛkɛlɛneɛ wɔ menli mɔɔ nee wɔ lua la kɔsɔɔti nee awie biala anyunlu kɛ ɛnli fɔlɛ* yɛɛ bɛkpa ɛ nwo anyiemgba bɛvi ɛkɛ.” 17 Na Ebileham zɛlɛle nɔhalɛ Nyamenle ne, na Nyamenle yɛle Abemɛlɛke nee ɔ ye yɛɛ ye akɛlɛ mbɛlɛra ne mɔ ayile na bɛwole mralɛ; 18 ɔluakɛ Ebileham aye Sɛla ati, Gyihova maanle mraalɛ mɔɔ wɔ Abemɛlɛke sua nu la amuala yɛle mota.*+\n^ Anzɛɛ “ɔle ɛyɛvolɛ wɔ.”\n^ Ɛhye kile, ɔ nee ye ɛtɛdale.\n^ Anzɛɛ “maanle mɔɔ le tenlene.”\n^ Hibulu aneɛ nu, “kɛ mefa meaheda ɛ nye.”\n^ Anzɛɛ “dole mraalɛ mɔɔ wɔ Abemɛlɛke sua nu la kɔsɔɔti awodeɛ nu.”


Asoo Ɛkakye?—December 2013 | Debiezukoalɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nWɔgenga Ɛzinzalɛ Arane mɔɔ ɛra kenlensa ye la kpalɛ ɔ? Ɛnee nea saa ɛbahola wɔabua kpuyia ɛhye mɔ a:\nMekɛ boni a Gyisɛse hanle edwɛkɛ ne hilele “sunsum nu amra mɔɔ bɛgua bɛ anga la” ɛ? (1 Pita 3:19)\nƆzɔho kɛ Gyisɛse ewudwazo ne anzi yɛɛ ɔhanle ndɛnebualɛ mɔɔ fɛta bɛ la anwo edwɛkɛ ɔhilele sunsum ɛtane ne mɔ a.—6/15, mukelɛ 23.\nNgyegyelɛ nsa boni a wɔ agyalɛ bieko anu a?\nBɛmɛ ɛne: ɔyɛ se kɛ ɛbamaa agyalɛ fofolɛ ne aheda dɛba ne azo; ɔyɛ se kɛ ɛ nee agɔnwolɛ dɛba mɔɔ bɛnze wɔ bokavolɛ fofolɛ ne la bali adwelie; ɔyɛ se kɛ ɛbalie wɔ bokavolɛ fofolɛ ne wɔali ɔluakɛ mɔɔ lumua la anli nɔhalɛ.—7/1, mukelɛ 9-10.\nMekɛ boni a Gyisɛse babua menli ndɛne kɛ bɛle mboane anzɛɛ mbɔnkye a? (Mat. 25:32)\nGyisɛse babua aleɛabo amra ndɛne wɔ anwongyelelɛ kpole ne anu, wɔ mekɛ mɔɔ bɛzɛkye adalɛ ɛzonlenlɛ bɛwie la.—7/15, mukelɛ 6.\nMekɛ boni a amumuyɛma mɔɔ bɛha bɛ nwo edwɛkɛ wɔ abɛlɛ ne nee ndile ne anwo ɛrɛlɛ ne anu la bazu adedɛ bɛ nwo bonrane nu a? (Mat. 13:36, 41, 42)\nBɛbayɛ zɔ wɔ anwongyelelɛ kpole ne anu wɔ mekɛ mɔɔ bɛbanwu kɛ bɛnlɛ ɛleka biala bɛnvea wɔ ɛzɛkyelɛ ne anu la.—7/15, mukelɛ 13.\nMekɛ boni a Gyisɛse edwɛkɛ ne mɔɔ fane sonvolɛ nɔhavo mɔɔ ze nrɛlɛbɛ ne anwo la rale nu a? (Mat. 24:45-47)\nTɛ Pɛntekɔso 33 Y.M. anu a ɔbɔle ɔ bo kɛ ɔba nu a, emomu, wɔ 1914 anzi. Bɛvale sonvolɛ ne bɛziele sonvolɛma mɔɔ ɛha la mɔɔ Keleseɛnema mɔɔ bɛmaa bɛ sunsum nu aleɛ kɔsɔɔti boka nwo la anwo zo wɔ 1919.—7/15, mukelɛ 21-23.\nMekɛ boni a Gyisɛse bamaa sonvolɛ nɔhavo ne anlea ye agya ninyɛne ne kɔsɔɔti azo a?\nKenlebie, wɔ anwongyelelɛ kpole ne anu, mekɛ mɔɔ sonvolɛ nɔhavo ne ɛnyia ye ahatualɛ wɔ anwuma la yɛɛ ɛhye bazi a.—7/15, mukelɛ 25.\nAsoo ɔwɔ kɛ yɛka kɛ menli kɔsɔɔti mɔɔ bɛambɔ bɛ aluma wɔ Baebolo ne anu la lɛ subane ɛtane anzɛɛ bɛ nwo ɛngyia la ati ɔ?\nƆnle zɔ. Bɛambɔ ɛtanevolɛma nee kpalɛma dɔɔnwo aluma wɔ Baebolo ne anu. (Wulu. 4:1-3; Mat. 26:18) Anwumabɔvolɛma mɔɔ di nɔhalɛ la anu nwiɔ pɛ ala yɛɛ bɛbɔle bɛ alumua wɔ Baebolo ne anu a.—8/1, mukelɛ 10.\nSaa yɛye tumi ne mɔɔ Nyamenle vale manle bɛ la yɛsie ahane a, duzu a boale Alasevolɛ 230 ne manle bɛnyianle bɛ ti wɔ ewule adenle ne mɔɔ bɛdiale bɛvile Sachsenhausen mbulalɛ efiade ne la anu a?\nƆnva nwo kɛ ɛnee ɛhɔne nee anwondolɛ ɛmaa bɛyɛ bɛtɛɛ la, bɛhɔle zo bɛmanle bɛ nwo anwosesebɛ kɛ bɛdoa zo.—8/15, mukelɛ 18.\nKɛmɔti a Yizilayɛma mɔɔ pɛle Azule Dwɔdan ne hɔle Ɛwɔkɛ Azɛlɛ ne azo la anwo edwɛkɛ ne maa yɛ anwosesebɛ ɛ?\nƆnva nwo kɛ ɛnee azule ne ɛyi bonrabonra la, Gyihova manle ɔgyakyile ɛzenlɛ amaa ye menli ne ahola apɛ. Ɛhye manle bɛnyianle diedi kpole wɔ ye nu na bɛvale bɛ nwo bɛdole ɔ nwo zo, na kɛlɛtokɛ ɛhye kola wula yɛ anwosesebɛ kpalɛ.—9/15, mukelɛ 16.\nDuzu a kɔla mɔɔ Baebolo ne ta fa di gyima la da ye ali a?\nKɔla mɔɔ Baebolo ne fa di gyima la maa yɛnwu kɛ Nyamenle ze kɛ ɔka alesama nganeɛdelɛ na eza ɔboa ɔmaa yɛkakye debie.—10/1, mukelɛ 14-15.\nKɛzi mboaneneavolɛma nee mgbanyima nwo ngapezo ne mɔɔ wɔ Maeka 5:5 la ɛra nu ɛnɛ a?\nYɛze kɛ “mboaneneavolɛma kɛyɛ nsuu nee mgbanyima kɛyɛ mɔtwɛ” ne mɔɔ bɛha bɛ nwo edwɛkɛ wɔ Maeka 5:5 la gyi ɛkɛ maa asafo nu mgbanyima mɔɔ bɛlɛboa Nyamenle menli bɛamaa bɛaziezie bɛ nwo bɛamaa kenlebie ɛtetalɛ ne mɔɔ bɛha bɛdo ɛkɛ la.—11/15, mukelɛ 20.\nDuzu ati a yɛhyia Nyamenle ɛ?\nYɛhyia adehilelɛ kpalɛ nee ɛbɛlabɔlɛ nu ngyegyelɛ bie mɔ anwo mualɛ mɔɔ kyesɛ Nyamenle ala na yeaboa yɛ a. Nyamenle maa yɛ moalɛ mɔɔ bamaa yɛabɔ ɛbɛla kpalɛ na yɛ nye alie la, eza ɔbali ɛwɔkɛ ngakyile mɔɔ yebɔ yɛ mɔɔ bɛwɔ ye Edwɛkɛ ne anu la azo.—12/1, mukelɛ 4-6.\nAsoo Ɛkakye?—December 2013


KENGA YE WƆ Afrikaans Albanian America Mumule Aneɛ Amharic Arabic Armenian (West) Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Garifuna Georgian German Giliki Greenlandic Haitian Creole Hiligaynon Hungarian Igbo Iloko Indonesian Italian Japanese Kirghiz Korea Mumule Aneɛ Korean Latvian Lithuanian Luo Malagasy Malay Maya Mizo Moore Myanmar Nahuatl (Northern Puebla) Ndebele Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Turkish Ukrainian Urdu Vietnamese\n“Mebabɔ wɔ tenleneyɛlɛ, nee wɔ ngoanelielɛ ne nolo alehyenlɛ biala.”—EDW. 71:15.\nNinyɛne boni mɔ a ɛnee nwolɛ hyia Nowa, Mosisi, Gyɛlɛmaya, nee Pɔɔlo wɔ bɛ ɛbɛlabɔlɛ nu a?\nNeɛnleanu boni a bamaa wɔanwu kɛzi ɛbɔ wɔ ɛbɛla la ɛ?\nDuzu ati a wɔsika ɛ bo kɛ ɛbava Gyihova ɛzonlenlɛ wɔalumua ɛ?\n1, 2. (a) Awie yila ɔ nwo zo maa Gyihova a duzu a ɔkile a? (b) Yɛsuzu ninyɛne mɔɔ Nowa, Mosisi, Gyɛlɛmaya, nee Pɔɔlo yɛle la anwo a, kɛzi ɔbaboa yɛ ɛ?\nSAA ɛyila ɛ nwo zo na ɛmaa bɛsɔne wɔ kɛ Gyisɛse ɛdoavolɛ a, ɛnee wɔdu agyakɛ mɔɔ anwo hyia kpalɛ la. Ɛ nwo zo mɔɔ ɛyila wɔamaa Nyamenle la a le kpɔkɛ mɔɔ nwolɛ hyia tɛla biala mɔɔ ɛbahola wɔazi a. Ɔle kɛ ɛlɛka kɛ: ‘Gyihova, mekpondɛ kɛ ɛyɛ me Menle wɔ debie biala mɔɔ mebayɛ la anu. Mele wɔ sonvolɛ. Mekpondɛ kɛ ɛkile me kɛzi ɔwɔ kɛ mefa me mekɛ medi gyima, ninyɛne mɔɔ ɔwɔ kɛ mefa medumua, nee mɔɔ ɔwɔ kɛ mefa me ezukoa nee me ɛlolɛ ahyɛlɛdeɛ meyɛ la.’\n2 Saa ɛle Keleseɛnenli mɔɔ wɔyila ɛ nwo zo a, ɛhye a le ɛwɔkɛ mɔɔ wɔbɔ Gyihova a. Ɔwɔ kɛ yɛkanvo wɔ wɔ wɔ kpɔkɛzilɛ ne anwo; ɔluakɛ ɔle debie kpalɛ mɔɔ nrɛlɛbɛ wɔ nu a. Noko akee, kɛzi Gyihova mɔɔ ɛdie ye wɔado nu kɛ ɛ Menle la ɔwɔ kɛ ka kɛzi ɛfa wɔ mekɛ ɛdi gyima la ɛ? Neazo mɔɔ Nowa, Mosisi, Gyɛlɛmaya, nee ɛzoanvolɛ Pɔɔlo yɛle la bahola aboa yeamaa yɛabua kpuyia ɛhye. Bɛ nuhua biala vile ye ɛkɛla muala nu zonlenle Gyihova. Yɛ tɛnlabelɛ ne le kɛ bɛ ɛdeɛ ne la. Kpɔkɛ mɔɔ bɛzile ye wɔ ninyɛne mɔɔ bɛlile ɔ nzi titile anwo la, bahola aboa yɛ yeamaa yɛanleɛnlea kɛzi yɛfa yɛ mekɛ yɛdi gyima la anu.—Mat. 28:19, 20; 2 Tem. 3:1.\nKOLAA NA AZUYILƐ NE ARA LA\n3. Kɛzi yɛ mekɛ ye le kɛ Nowa mekɛ zo ɛ?\n3 Gyisɛse hanle kɛ yɛ mekɛ ye bayɛ kɛ Nowa mekɛ zo. Ɔhanle kɛ: “Sonla Ra ne ɛralɛ mekɛ ne bayɛ kɛ mɔɔ zile Nowa mekɛ zo la. Kɛmɔ azuyilɛ kpole ne bara na menli lile, nlonle, agyalɛ liele ebia hɔkpulale kenle mɔɔ Nowa vole ye ɛlɛne ne anu, na bɛannwu mɔɔ ɛlɛba arazi la toonwo azuyilɛ kpole ne ravale bɛ muala la.” (Mat. 24:37-39) Ɔnva nwo mekɛ mɔɔ yɛwɔ nu la, menli dɔɔnwo yɛ mɔɔ bɛkulo la. Bɛndie kɔkɔ ne mɔɔ Nyamenle azonvolɛ bɔ la. Menli dɔɔnwo si yɛ amgbu bɔbɔ kɛ Nyamenle ɛnrɛva ɔ nwo ɛnrɛlie alesama edwɛkɛ nu kɛmɔ bɛyɛle ye wɔ Nowa mekɛ zo la. (2 Pita 3:3-7) Noko akee, duzu a Nowa vale ye mekɛ yɛle wɔ zɔhane tɛnlabelɛ ɛtane ne anu a?\n4. Mekɛ mɔɔ Gyihova manle Nowa gyima la, kɛzi Nowa vale ye mekɛ lile gyima ɛ, na duzu ati ɔ?\n4 Nyamenle hanle mɔɔ ɔkulo kɛ ɔyɛ la ɔhilele Nowa na ɔmanle ye gyima kɛ ɔyɛ. Nowa bobɔle ɛlɛne mɔɔ ɔbava yealie menli nee nane ngoane la. (Mɔl. 6:13, 14, 22) Eza Nowa bɔle ndɛnebualɛ ne mɔɔ ɛnee Gyihova ɛlɛfa ara la nolo. Pita hanle kɛ Nowa bɔle “pɛlepɛlelilɛ nwo nolo.” Ɛhye kile kɛ Nowa manle ye mekɛ zo amra nwunle anyebolo mɔɔ ɛnee wɔ bɛ tɛnlabelɛ ne anu la. (Bɛgenga 2 Pita 2:5.) Ɛsuzu kɛ anrɛɛ nrɛlɛbɛ wɔ nu kɛ Nowa nee ye abusua ne kɛbɔ mɔdenle kɛ bɛyɛ gyima dɔɔnwo amaa bɛadɛla bɛ gɔnwo mɔ, anzɛɛ bɛanyia asetɛnla kpalɛ ɔ? Kyɛkyɛ! Kɛmɔ ɛnee bɛze mɔɔ la bɛ nyunlu la ati, bɛhoatile ninyɛne ɛhye mɔ mɔɔ twehwe adwenle la.\nMƆƆ YIGYIBITI BELEMGBUNLI ARA NRENYA BIE KPALE LA\n5, 6. (a) Ɔda ali kɛ ngilehilelɛ mɔɔ Mosisi nyianle la ɛnee ɛlɛsiezie ye amaa duzu? (b) Duzu ati a Mosisi kpole nwolɛ adenle mɔɔ ɔnyianle ye wɔ Yigyibiti la ɛ?\n5 Bɛmaa yɛnlea Mosisi neazo ne noko. Bɛtetele ye wɔ Yigyibiti belemgbunli sua nu kɛ Falo ara raalɛ ne ara. Kɛ belemgbunli ra la, bɛhilehilele ye “Yigyibiti nrɛlɛbɛ nee ye amaamuo ne amuala.” (Gyi. 7:22; Ade. 2:9, 10) Ɔda ali kɛ ɛnee ngilehilelɛ ɛhye baziezie ye yeamaa yeayɛ gyima wɔ Falo awuke ne anu. Anrɛɛ ɔbahola yealie duma wɔ arane mɔɔ ɛnee lɛ tumi kpole wɔ zɔhane mekɛ ne la anu, ɔ nwo adɔ ye, yeanyia nwolɛ adenle ngakyile, nee anyelielɛ ninyɛne dɔɔnwo. Noko asoo anyelielɛ mɔɔ ninyɛne ɛhye mɔ maa bɛnyia la yɛɛ ɛnee Mosisi kpondɛ a?\n6 Ɔlua ndetelɛ mɔɔ ye awovolɛ vale manle ye wɔ ye ngakula nu la ati, ɔbahola yeara ye kɛ ɛnee Mosisi ze ɛwɔkɛ mɔɔ Gyihova bɔle ɔ nlenya mɔ Ebileham, Ayezeke, nee Gyekɔbo la. Mosisi liele zɔhane ɛwɔkɛ ne mɔ lile. Bie a ɔdwenlenle ye kenlebie nee nɔhalɛ mɔɔ ɔbali yeamaa Gyihova la anwo kpalɛ. Yemɔti mekɛ mɔɔ ɛnee ɔwɔ kɛ ɔkpa kɛ ɔbayɛ Yigyibiti belemgbunli ne ara anzɛɛ Yizilayɛnli mɔɔ ɔle akɛlɛ la, kpɔkɛ boni a ɔzile a? Mosisi hulole “kɛ ɔ nee Nyamenle menli ne kɛli nyane tɛla kɛ ɔ nye kɛlie ɛtane nwo mekɛ ekyi bie a.” (Bɛgenga Hibuluma 11:24-26.) Nzinlii, ɔlile Gyihova adehilelɛ mɔɔ fane kɛzi ɔwɔ kɛ ɔbɔ ye ɛbɛla nwo la azo. (Ade. 3:2, 6-10) Duzu ati a Mosisi yɛle zɔ ɛ? Ɔluakɛ ɔliele Nyamenle ɛwɔkɛ ne mɔ ɔlile. Ɔnwunle kɛ ɔnlɛ anyelazo biala wɔ Yigyibiti. Nɔhalɛ nu, yeangyɛ Nyamenle vale ngyegyelɛ bulu zɛkyele maanle zɔhane. Wɔnwu debie mɔɔ menli mɔɔ bɛyila bɛ nwo zo bɛmaa Gyihova ɛnɛ la bahola azukoa avi edwɛkɛ ɛhye anu la ɔ? Kɛ anrɛɛ yɛbava yɛ adwenle yɛazie gyima anzɛɛ ewiade ye anu anyelielɛ ninyɛne zo la, ɔwɔ kɛ yɛfa yɛ adwenle yɛsie Gyihova nee ye ɛzonlenlɛ zo.\nƐNEE GYƐLƐMAYA ZE MƆƆ ƐLƐBA LA\n7. Kɛzi Gyɛlɛmaya tɛnlabelɛ ne le kɛ yɛ ɛdeɛ ne ɛ?\n7 Awie bieko mɔɔ ɔvale Gyihova ɛzonlenlɛ lumuale la a le ngapezonli Gyɛlɛmaya. Gyihova manle ye ngapezonli Gyɛlɛmaya bɔle ye ndɛnebualɛ nolo hilele Gyɛlusalɛmma nee Dwudama mɔɔ ɛnee ɛkpɔkye la. Wɔ adenle bie azo, Gyɛlɛmaya dɛnlanle aze wɔ “awieleɛ mekɛ nu.” (Gyɛ. 23:19, 20, NW) Ɛnee ɔze ye wienyi kɛ ninyɛne mɔɔ ɛnee ɛlɛkɔ zo wɔ ye mekɛ zo la ɛnrɛdɛnla ɛkɛ dahuu.\n8, 9. (a) Duzu ati a ɛnee ɔwɔ kɛ Bɛlɛke kakyi ye adwenle ɛ? (b) Saa yɛlɛyɛ ngyehyɛleɛ a duzu a ɔwɔ kɛ yɛmaa ɔtɛnla yɛ adwenle nu a?\n8 Duzu a vile Gyɛlɛmaya anwodozo ne anu rale a? Yeamkpondɛ ninyɛne mɔɔ baboa ye kenlebie la wɔ zɔhane mekɛ ne. Wɔnwu nrɛlɛbɛ mɔɔ wɔ nu kɛ ɔyɛle zɔ la ɔ? Noko akee, Gyɛlɛmaya kɛlɛhɛlɛvolɛ Bɛlɛke ande ɛhye abo kpalɛ wɔ mekɛ bie anu. Yemɔti Nyamenle manle Gyɛlɛmaya zele ye kɛlɛhɛlɛvolɛ ne kɛ: “Nea, melɛbubu mɔɔ mezi la meagua, yɛɛ mɔɔ melua la, melɛtudu meagua. Mebayɛ ɛhye wɔ aleɛabo ɛleka biala. Na wɔmɔ, ɛkpondɛ ninyɛne mgbole ɔ? Mmakpondɛ bɛ bo zo, ɔluakɛ nea, melɛmaa munzule ado menli kɔsɔɔti, na wɔmɔ, ɛleka biala mɔɔ ɛkɛhɔ la ɛlɛ ngoane.”—Gyɛ. 45:4, 5.\n9 Yɛnrɛhola yɛnrɛnwu “ninyɛne mgbole” holɛ mɔɔ ɛnee Bɛlɛke ɛlɛkpondɛ la. * Noko, yɛze kɛ, ɛnee bɛle ninyɛne mɔɔ anyelazo ɛnle nu, ninyɛne mɔɔ saa Babelɔnma sɛkye Gyɛlusalɛm wɔ ɛvolɛ 607 K.Y.M. a, ɔnrɛli agyinla la. Asoo ɛnwu ɛzukoalɛdeɛ bie wɔ ɛhye anu? Amaa yɛanyia ninyɛne mɔɔ yɛhyia nwo la, ɔwɔ kɛ yɛyɛ yɛ kenlebie asetɛnla nwo ngyehyɛleɛ. (Mrɛ. 6:6-11) Noko nrɛlɛbɛ boni a wɔ nu kɛ yɛbazɛkye yɛ mekɛ nee yɛ anwosesebɛ wɔ ninyɛne mɔɔ ɛngyɛ na yeazɛkye la anwo a? Nɔhalɛ nu, Gyihova ahyehyɛdeɛ ne kɔ zo yɛ Belemgbunlililɛ Asalo fofolɛ, ɔfese ngakyile, nee teokelase gyimalilɛ dɔɔnwo anwo ngyehyɛleɛ. Noko akee, anyelazo wɔ ɛkɛ maa ninyɛne ɛhye mɔ ɔluakɛ bɛmaa Belemgbunlililɛ ne gyimalilɛ kɔ ɔ nyunlu. Yemɔti, ɔbayɛ kpalɛ kɛ Gyihova azonvolɛ mɔɔ bɛyila bɛ nwo zo la kɔsɔɔti, bɛava ninyɛne zɛhae mɔ mɔɔ anwo hyia la bɛalumua wɔ mekɛ mɔɔ bɛlɛyɛ bɛ ngyehyɛleɛ la. Asoo bɛlɛdi edwɛkɛ “bɛlumua bɛkpondɛ belemgbunlililɛ ne nee [Gyihova] tenleneyɛlɛ” ne azo?—Mat. 6:33, NW.\n“MEBU BƐ KƐ FOVOLƐ ZO EWULA”\n10, 11. (a) Kolaa na Pɔɔlo ayɛ Keleseɛnenli la, duzu a ɛnee ɔbɔ nwolɛ mɔdenle a? (b) Duzu ati a Pɔɔlo bodane hakyile bɔkɔɔ ɛ?\n10 Mɔɔ li awieleɛ la, bɛmaa yɛzuzu Pɔɔlo neazo ne anwo. Kolaa na yearayɛ Keleseɛnenli la, ɛnee Pɔɔlo lɛ nwolɛ adenle mɔɔ ɔzɔho kɛ ɔbamaa yeawie ye boɛ la. Ɛnee yezukoa Dwuuma mɛla ne yɛvi kilehilevolɛma mɔɔ liele duma wɔ zɔhane mekɛ ne anu la ko ɛkɛ. Dwuuma ɛsɔfo kpanyinli ne manle ye tumi. Ɛnee ɔlɛnyia anyuhɔlɛ wɔ Dwuuma ɛzonlenlɛ ne anu yeadɛla ye mekɛ zo amra dɔɔnwo. (Gyi. 9:1, 2; 22:3; 26:10; Gal. 1:13, 14) Noko akee, mekɛ mɔɔ Pɔɔlo nwunle kɛ Gyihova nyilalɛ ɛnle Dwuuma maanle ne azo bieko la, ɔhakyile ye adwenle.\n11 Pɔɔlo nwunle kɛ nvasoɛ ɛnle gyima mɔɔ ɔbayɛ ye wɔ Dwuuma ngyehyɛleɛ ne anu la azo wɔ Gyihova anyunlu; ɛnee anyelazo biala ɛnle nu. (Mat. 24:2) Sonla ɛhye mɔɔ ɛnee le Falasiinli la hanle bɔbɔ kɛ saa ɔfa mɔɔ ɛnee ɔsuzu kɛ nwolɛ hyia la ɔto ndelebɛbo fofolɛ ne mɔɔ yɛnyia ye wɔ Nyamenle bodane ne mɔ anwo nee nwolɛ adenle mɔɔ yɛnyia ye wɔ Keleseɛne ɛzonlenlɛ gyima ne anu la anwo a, ɔle kɛ “fovolɛ zo ewula la.” Pɔɔlo kpole ninyɛne mɔɔ ɛnee ɔli ɔ nzi wɔ Dwuuma ɛzonlenlɛ ne anu la, na ɔvale ye ngoane mekɛ mɔɔ ɛnee ɛha la ɔbɔle edwɛkpa ne nolo.—Bɛgenga Felepaema 3:4-8, 15; Gyi. 9:15.\nNEƐNLEA MƆƆ GYI Ɛ NYE ZO LA ANU\n12. Gyima boni a Gyisɛse yɛle wɔ ye ɛzɔnenlɛ ne anzi a?\n12 Nowa, Mosisi, Gyɛlɛmaya, Pɔɔlo, nee awie mɔ gyɛne vale bɛ mekɛ nee bɛ anwosesebɛ dɔɔnwo yɛle teokelase ninyɛne. Bɛyɛle neazo kpalɛ bɛmanle yɛ. Nɔhalɛ nu, Gyihova azonvolɛ mɔɔ bɛyila bɛ nwo zo la kɔsɔɔti anu kpole kpalɛ a le Gyisɛse. (1 Pita 2:21) Wɔ Gyisɛse ɛzɔnenlɛ ne anzi, ɔvale ye ngoane mekɛ mɔɔ ɛnee ɛha ye wɔ azɛlɛ ye azo la ɔbɔle edwɛkpa ne nolo na ɔwulale Gyihova anyunlunyia. Mɔɔ yɛkola yɛka ye wɔ Keleseɛnenli mɔɔ bu Gyihova kɛ ɔ Menle anwo la a le kɛ ɔwɔ kɛ ɔmaa Ye ɛzonlenlɛ dumua wɔ ye ɛbɛlabɔlɛ nu. Asoo ɛyɛ ye zɔ? Kɛ ɔkɛyɛ na yɛava teokelase bodane yɛazie yɛ nye zo na mekɛ ko ne ala yɛanyia nwonane afoa nu ninyɛne mɔɔ yɛhyia nwo la ɛ?—Bɛgenga Edwɛndolɛ 71:15; 145:2.\n13, 14. (a) Duzu a bɛlɛmaa Keleseɛnema mɔɔ ɛyila bɛ nwo zo la kɔsɔɔti anwosesebɛ kɛ bɛzuzu nwo a? (b) Ahunlundwolɛ boni a Nyamenle menli kola nyia a?\n13 Wɔ ɛvolɛ dɔɔnwo anu, Gyihova ahyehyɛdeɛ ne ɛmaa Keleseɛnema anwosesebɛ fane dɔɔnwo kɛ bɛva asɔneyɛlɛ bɛzuzu nwolɛ saa bɛbahola bɛayɛ adekpakyelɛ a. Ɔlua ninyɛne bie mɔ ati, Gyihova nɔhalɛ azonvolɛ bie mɔ ɛngola ɛnva dɔnehwele 70 ɛnga edwɛkɛ ne siane biala. Ɔnle kɛ bɛmaa ɛhye gyegye bɛ. (1 Tem. 5:8) Na ɛdawɔ noko ɛ? Ɛnrɛhola ɛnrɛyɛ adekpakyelɛnli fee ɔ?\n14 Kakye anyelielɛ mɔɔ Nyamenle menli ne dɔɔnwo nyianle ye wɔ 2012 Ngakyelɛlilɛ mekɛ ne anu la. Wɔ March anu, bɛyɛle ngyehyɛleɛ titile bɛmanle adekpakyelɛ boavolɛma vale dɔnehwele 30 anzɛɛ 50 hɔle daselɛlilɛ. (Edw. 110:3) Menli mgbe dɔɔnwo vale bɛ nwo wulale adekpakyelɛ boavolɛ gyima ne anu, na asafo dɔɔnwo nyianle anyelielɛ molozo. Asoo ɛbahola wɔatoto wɔ ninyɛne boɛ amaa wɔanyia anyelielɛ ɛhye fane dɔɔnwo ɔ? Kenle ko biala kɔ ye awieleɛ a, Keleseɛnema mɔɔ bɛyila bɛ nwo zo la fa ahunlundwolɛ ka kɛ, “Gyihova, menyɛle mɔɔ mebahola biala la wɔ wɔ ɛzonlenlɛ gyima ne anu.”\n15. Adwenle boni a ɔwɔ kɛ Keleseɛnenli kakula nyia ye wɔ ewiade nwomazukoalɛ nwo a?\n15 Saa ɔka ekyii ɛwie sukulu mɔɔ ɔwɔ kɛ ɛkɔ la a, bie a ɛbanwu kɛ ɛlɛ anwosesebɛ yɛɛ ɛnlɛ ɛzonlelilɛ dɔɔnwo. Asoo wɔzuzu nwolɛ kpalɛ kɛ ɛbava ɛ nwo wɔawula dahuu adekpakyelɛ gyima ne anu? Akɛlɛ nɔhavo nee nrɛlɛbɛvolɛ ne ɛhɔ zo ɛzi ngakula adua kɛ bɛhɔ sukulu ekyi amaa bɛahola bɛanlea bɛ nwo na bɛava bɛ nwo bɛawula dahuu ɛzonlenlɛ gyima ne anu. Menli mɔɔ tu sukuluma folɛ la lɛ diedi kɛ ɔhyia kpalɛ kɛ sonla bazukoa nwoma kpole na yeakpondɛ gyima kpole yeayɛ. Bɛ rɛle wɔ ɛbɛlabɔlɛ nee ezukoa nwo ngyehyɛleɛ mɔɔ menli ɛyɛ mɔɔ bɛbazɛkye ye la anu. Noko, saa ɛfa teokelase bodane ɛsie ɛ nye zo a, ɛbapele wɔadwu bodane mɔɔ fɛta mɔɔ ɔbadɛnla ɛkɛ dahuu la anwo. Na ɛnee ɛlɛdi Gyisɛse neazo kɛnlɛma ne anzi. Kpɔkɛzilɛ ɛhye mɔɔ nrɛlɛbɛ wɔ nu la bamaa ɛ nye alie. Ɔbabɔ ɛ nwo bane. Na ɔbahile kɛ wɔsika ɛ bo kɛ ɛbadɛnla aze wɔamaa ɔ nee ɛ nwo zo mɔɔ wɔyila wɔmaa Gyihova la ayia.—Mat. 6:19-21; 1 Tem. 6:9-12.\n16, 17. Kpuyia boni mɔ a yɛbahola yɛabiza ye wɔ ewiade gyima nee ninyɛne gyɛne mɔɔ yɛyɛ la anwo a?\n16 Ɛnɛ, Nyamenle azonvolɛ bie mɔ fa dɔnehwele dɔɔnwo yɛ gyima amaa bɛ mbusua anyia ninyɛne mɔɔ bɛhyia nwo la. Noko, bie mɔ yɛ gyima maa ɔbo zo. (1 Tem. 6:8) Gualilɛma ɛlɛbɔ mɔdenle kɛ bɛmaa yɛalie yɛali kɛ ɔwɔ kɛ yɛnyia ninyɛne fofolɛ mɔɔ bɛyɛ la bie kolaa na yɛ nwo adɔ yɛ. Noko, nɔhalɛ Keleseɛnema ɛngulo kɛ Seetan ewiade ne a bahile bɛ mɔɔ ɔwɔ kɛ bɛyɛ la a. (1 Dwɔn 2:15-17) Duzu a le kpalɛ tɛla kɛ menli mɔɔ ɛhɔ pɛnhyɛne la bɛava bɛ nwo awula adekpakyelɛ gyima ne anu na bɛava Gyihova ɛzonlenlɛ bɛalumua bɛ ɛbɛlabɔlɛ nu a?\n17 Gyihova azonvolɛ mɔɔ bɛyila bɛ nwo zo la kɔsɔɔti bahola abiza bɛ nwo kɛ: Duzu a le me bodane titile wɔ ɛbɛlabɔlɛ nu a? Asoo melɛfa Belemgbunlililɛ ne mealumua? Mesukoa Gyisɛse anwofamaa subane ne ɔ? Asoo medi Gyisɛse folɛ ne mɔɔ ɔdule kɛ yɛdoa ɔ bo zo dahuu la azo? Mebahola meayɛ ngyehyɛleɛ meava me mekɛ ne dɔɔnwo meayɛ Belemgbunlililɛ edwɛkɛhanlɛ gyima ne anzɛɛ teokelase gyima dɔɔnwo ɔ? Saa me tɛnlabelɛ ne ɛmmaa mengola menyɛ dɔɔnwo bɔbɔ a, asoo melɛkɔ zo meala anwofamaa subane ali?\n“AMAA BƐANYIA ƐHULOLƐ NA BƐAHOLA BƐAYƐ”\n18, 19. Duzu a ɛbahola wɔayɛ nwolɛ asɔne a, na duzu ati a Gyihova anye balie nwo a?\n18 Saa yɛnwu mɔdenle mɔɔ Nyamenle menli bɔ ye ɛnɛ la a ɔmaa yɛ nye die. Noko akee, bie mɔ mɔɔ bɛ tɛnlabelɛ bahola amaa bɛayɛ adekpakyelɛ la ɛnyɛ, ɔluakɛ bɛnde nganeɛ biala wɔ nwo anzɛɛ bɛsuzu kɛ bɛnfɛta. (Ade. 4:10; Gyɛ. 1:6) Asoo kɛ ɛte nganeɛ la ɛne? Ɛnlie ɛnli kɛ ɛhye le edwɛkɛ kpalɛ mɔɔ ɔwɔ kɛ ɛyɛ nwolɛ asɔne ɔ? Ɔle zɔ. Pɔɔlo hanle kɛ Gyihova kulo kɛ ɔboa yɛ ɔmaa ‘yɛnyia ɛhulolɛ na yɛyɛ.’ (Fel. 2:13) Yemɔti saa ɛnlɛ ɛhulolɛ kɛ ɛbayɛ dɔɔnwo wɔ ɛzonlenlɛ gyima ne anu a, sɛlɛ Gyihova maa ɔmaa ɛnyia ɛhulolɛ nee anwosesebɛ mɔɔ ɛhyia nwo la.—2 Pita 3:9, 11.\n19 Nowa, Mosisi, Gyɛlɛmaya, Pɔɔlo nee Gyisɛse dule bɛ nwo manle Nyamenle. Bɛvale bɛ mekɛ nee bɛ anwosesebɛ bɛbɔle Gyihova kɔkɔbɔlɛ ne nolo. Bɛammaa debie biala andwehwe bɛ adwenle wɔ bɛ gyima ne anwo. Ewiade ɛhye awieleɛ ne ɛbikye kpalɛ; yemɔti ɔwɔ kɛ yɛ kɔsɔɔti mɔɔ yɛyila yɛ nwo zo yɛmaa Nyamenle la bɔ mɔdenle kpalɛ kɛ yɛbazukoa menli ɛhye mɔ mɔɔ yɛle neazo kɛnlɛma wɔ Ngɛlɛlera ne anu la. (Mat. 24:42; 2 Tem. 2:15) Saa yɛsukoa bɛ neazo ne a, yɛbamaa Gyihova anye alie na yeayila yɛ.—Bɛgenga Malakae 3:10.\n^ ɛden. 9 Nea God’s Word for Us Through Jeremiah, (Nyamenle Edwɛkɛ Mɔɔ Gyɛlɛmaya Ɛha Ɛhile Yɛ) mukelɛ 104-106.\nBɛandie Nowa kɔkɔbɔlɛ ne\nWɔzuzu nwolɛ kpalɛ kɛ ɛbava ɛ nwo wɔawula dahuu adekpakyelɛ gyima ne anu ɔ?\nFa nwa awie Fa nwa awie Duzu Ati A Ɔwɔ Kɛ Yɛfa Gyihova Ɛzonlenlɛ Yɛdumua Ɛ?


Ɛbɛlabɔlɛ Nu Edwɛkɛ: Deɛmɔti Yɛ Ɛbɛlabɔlɛ Gyi Bodane Zo La | Debiezukoalɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nDeɛmɔti Yɛ Ɛbɛlabɔlɛ Gyi Bodane Zo La\nPatricia Smith anloa edwɛkɛ\nMEKƐ mɔɔ menwole me ra nrenya Gary wɔ 1958 ne anu ala la yɛɛ menwunle kɛ ɔlɛ ngyegyelɛ a. Noko akee, ɔlile siane bulu kolaa na ayileyɛlɛma anwu ye ewule ne, yɛɛ ɔlile ɛvolɛ nnu kolaa na ayileyɛlɛma mɔɔ ɛbe kpalɛ mɔɔ bɛwɔ London la alie ado nu. Na mekɛ mɔɔ menwole me ra raalɛ Louise wɔ ɛvolɛ ngɔnla anzi na menwunle kɛ ɔlɛ ngyegyelɛ mɔɔ tɛla Gary ɛdeɛ ne la, me adwenle zɛkyele bɔkɔɔ.\nDɔketama ne hanle kɛ: “Ɛ mra nwiɔ ne lɛ LMBB nwo ngyegyelɛ, * noko ɛnrɛhola ɛnrɛyɛ nwolɛ ɛhwee.” Wɔ zɔhane mekɛ ne, ɛnee bɛnze ewule ɛhye anwo edwɛkɛ dɔɔnwo. Ye ngyegyelɛ ne bie a le ewule mɔɔ maa bɛ nye si, kpole molozo, bɛ sa nee/anzɛɛ bɛ gyakɛ mrɛlɛsɛka mɔɔ bo zo, adwenle mɔɔ wɔ aze, asikyɛlɛwule, adwelielilɛ nwo ngyegyelɛ, mbowule nee kilenzia nu ewule. Yemɔti, ɛnee me mra ne mɔ ɛnleanlɛ bayɛ se kpalɛ. Neɛnleanu bie mɔɔ bɛyɛ ye kenlensa ye la ɛmaa yela ali kɛ ɛye menli mɔɔ bɛwɔ Britain la anu 125,000 ɛsie ahane a, bɛ nuhua 1 lɛ ewule ɛhye bie. Bɛ nuhua dɔɔnwo lɛ mɔɔ anu ɛnyɛ se kpalɛ la.\nGYIHOVA LE YƐ “ƐVEALEKA”\nMɔɔ mengyale la yeangyɛ me nee Gyihova Alasevolɛ ne mɔ ko dendɛle, na ɛkɛ ne ala menwunle kɛ mɔɔ ɔlɛka la le nɔhalɛ. Noko ɛnee me hu anye ɛnlie nwo fee. Ɔlua ye gyima ne ati ɛnee yɛta yɛtu adenle, yemɔti meangola meandɛnla asafo bie anu. Noko akee, mendoale zo mengengale Baebolo ne na menzɛlɛle Gyihova. Mekɛ mɔɔ mengengale edwɛkɛ ɛhye la me nye liele kpalɛ: ‘Gyihova le ɛvealeka maa mɔɔ bɛsisi ye la, ɔle ɛvealeka wɔ ngyegyelɛ mekɛ nu.’ Na ‘ɔnrɛkpo menli mɔɔ sonle ye la.’—Edw. 9:9, 10.\nƐnee Gary ɛnnwu debie kpalɛ yemɔti mekɛ mɔɔ ɔlile ɛvolɛ nsia la, bɛvale ye bɛhɔle sukulu bie anu wɔ England ɛnwea nloa wɔ nyiakɛ afoa nu kɛ bɛkamaa ye ndetelɛ titile bie. Ɛnee ɔta ɔfɛlɛ me ɔka ye ngyegyelɛ ɔkile me, yemɔti menluale fonu zo memanle ɔnwunle Baebolo ngyinlazo bie mɔ. Menwole Louise la, yeangyɛ ewule bie hanle medame mumua ne. Mekɛ mɔɔ Gary lile ɛvolɛ 16 la ɔvile sukulu ɔrale sua nu. Noko akee, ɔ nye ne hɔle zo gyegyele ye, yemɔti bɛbule ye kɛ awie mɔɔ anye ɛzi la wɔ 1975 ne anu. Wɔ ɛvolɛ 1977 ne anu me hu dule gyakyile yɛ.\nMɔɔ Gary ziale rale la, yeangyɛ yɛhɔle asafo bie anu, yemɔti bɛzɔnenle me wɔ ɛvolɛ 1974 ne anu. Mekɛ mɔɔ kpanyinli bie boale Gary manle ɔlile nzenzaleɛ mɔɔ ɛnee ɛlɛba ye sonlabaka ne anu anwo gyima la, me nye liele. Alasevolɛ gyɛne boale me wɔ me sua nu gyimayɛlɛ nu, na awieleɛ bɔkɔɔ ne, arane mgbanyima yele menli nnu manle yɛ mɔɔ ɛnee bɛnea yɛ wɔ sua nu a. Nea kɛzi ɛhye ɛyɛ nyilalɛ ɛmaa yɛ a!\nGary bɔle mɔdenle wɔ asafo ne anu yemɔti bɛzɔnenle ye wɔ 1982. Ɛnee ɔkulo kɛ ɔyɛ adekpakyelɛ boavolɛ. Yemɔti me nee ye yɛle na yɛdoa zo yɛyɛ ye ɛvolɛ dɔɔnwo. Mekɛ bie anzi mɔɔ yɛ maanzinli zo neavolɛ ne hanle kɛ, “Gary, duzu ati a ɛnyɛ dahuu adekpakyelɛ ɛ?” la, me ra ne anye liele kpalɛ. Ɛnee yemɔ ala a le anwosesebɛmanlɛ mɔɔ Gary hyia nwo a, yemɔti bɛkpale ye wɔ ɛvolɛ 1990 ne anu.\nBɛyɛ Gary apelehyɛne fane nwiɔ wɔ ɔ nvenle. Mɔɔ ɔlumua la wɔ 1999 yɛɛ mɔɔ ɔtɔ zo nwiɔ la wɔ 2008. Noko ɛnee Louise kpɔkɛdelɛ ɛdeɛ ne ɛnle kpalɛ fee. Menwole ye la ɛnee ɔnnwu debie fee, na mekɛ mɔɔ menwunle kɛ ɔ gyakɛ mrɛlɛsɛka le nsia la, menwunle kɛ ɔlɛ LMBB ngyegyelɛ ne bie. Neɛnleanu manle bɛnwunle kɛ ɔ kunlu ninyɛne ne dɔɔnwo ɛnle kpalɛ. Bɛyɛ ye apelehyɛne mgbole dɔɔnwo, bie a le ye kilenzia ne mɔɔ bɛyɛ ye apelehyɛne fane nnu la. Ɔ nee Gary bɛ mu nwiɔ, biala lɛ asikyɛlɛwule.\nKɛmɔ Louise ze kɛ bɛlɛyɛ ye apelehyɛne a ngyegyelɛ kpole bahola ara la ati, ɔdumua ɔ nee ayileyɛlɛma nee mgbanyima mɔɔ wɔ ɛkɛ la ka mogya mɔɔ saa ɔngola tendɛ bɔbɔ a ɔnrɛlie la anwo edwɛkɛ. Ɛhye ati, menli mɔɔ nea ye la kɔsɔɔti ka ɔ nwo edwɛkɛ kpalɛ.\nYƐ ƐBƐLA GYI BODANE ZO\nGyimalilɛ dɔɔnwo kɔ zo wɔ yɛ awuke nu, ye kɔsɔɔti gyi Gyihova ɛzonlenlɛ zo. Kolaa na adwuleso ɛlɛtɔlɔnek ninyɛne ara, ɛnee mefa mekɛ dɔɔnwo mekenga debie mekile Gary nee Louise. Ɛnɛ CD, DVD, nee ninyɛne mɔɔ bɛhye mɔɔ ɔwɔ www.jw.org ɛleka ne la boa maa yɛdi Baebolo ɛzukoalɛ nwo ngyehyɛleɛ ne anzi dapɛne biala na yɛkola yɛmaa mualɛ wɔ Keleseɛnema ayia bo.\nNea kɛzi yɛ nye die nwolɛ kpalɛ kɛ yɛnwu nɔhalɛ mɔɔ wɔ Gyihova Edwɛkɛ ne anu la a!\nGary ɛnnea buluku nu na yeamaa mualɛ yɛɛ ɔnnea kɛlata zo ɔngenga ye Teokelase Ɛzonlenlɛ Sukulu nu gyimalilɛ. Bɛkpale ye asafo nu sonvolɛ wɔ 1995 ne anu na mekɛ biala ɔmaa ɔ nye bolo ɔyɛ gyima ɛsesebɛ wɔ Belemgbunlililɛ Asalo, ɔdie mediema ne mɔ kɛnlɛma yɛɛ ɔboa mediema mɔɔ nea milahyinli ne mɔɔ bɛfa bɛbɔ edwɛne ne la azo.\nMediema pia Gary wɔ ebia nu na yeahɔ daselɛlilɛ. Dasevolɛ ko ɛboa ye yemaa ɔ nee anyelielɛnli bie sukoa Baebolo ne. Gary ɛboa Keleseɛnenli bie mɔɔ yɛle bɛtɛɛ ɛvolɛ 25 la yemaa ɔ nwo ɛyɛ se bieko. Menli nwiɔ ɛhye mɔ kɔ debiezukoalɛ.\nMekɛ mɔɔ Louise lile ɛvolɛ ngɔnla la, me mame hilele ye kɛzi bɛnwo ninyɛne la yɛɛ me nee menli mɔɔ nea ye la ko hilele ye ninyɛne ɛkpomgbalɛ. Kɛmɔ ɔ nye die ninyɛne mɔɔ bɛfa aguyia bɛnwo nwo la ati, ɔnwo kundu ngɛnlɛma ɔmaa ngakula nee asafo ne anu amra mɔɔ bɛnyi la. Eza ɔfa nvoninli ngɛnlɛma ɔbetɛbeta ngɛlata zo ɔmaa awie mɔ. Menli mɔɔ ɔvale ɔmanle bɛ la anye liele nwolɛ kpalɛ. Louise zukoale taepe ɛbɔlɛ wɔ ye ngakula nu. Kɛkala ɔkola ɔdua kɔmputa titile bie azo ɔ nee ɔ gɔnwo mɔ dua kɛlata mɔɔ bɛdua kɔmputa zo bɛkɛlɛ la azo bɛdi adwelie dahuu. Louise zɔnenle wɔ mekɛ mɔɔ ɔlile ɛvolɛ 17 la. Wɔ nolobɔlɛ titile bie mɔ anu, yɛyɛle adekpakyelɛ boavolɛ. Louise noko ɛnnea Baebolo ne anu kɛ Gary la, noko ɔkola ɔka ye diedi mɔɔ ɔlɛ ye wɔ Nyamenle ɛwɔkɛ mɔɔ yebɔ kɛ ɔbava ewiade fofolɛ yeara mɔɔ “anyenzinlirama anye badukue” na “awie biala mɔɔ wɔ sua ne azo la ɛnrɛha kɛ, ‘Me nwo ɛdo me’” la anwo edwɛkɛ.—Aye. 33:24; 35:5.\nNea kɛzi yɛ nye die nwolɛ kpalɛ kɛ yɛnwu nɔhalɛ mɔɔ wɔ Gyihova Edwɛkɛ ne anu la a! Ɔlua moalɛ mɔɔ yɛnyia ye wɔ asafo ne anu la ati, anyelielɛ ɛyi yɛ ahonle tɛkɛɛ, ɔluakɛ anrɛɛ yɛnrɛhola ninyɛne mɔɔ yɛyɛ la anu dɔɔnwo yɛ. Na ɔlua Gyihova moalɛ zo titile, yɛ ɛbɛlabɔlɛ gyi bodane zo.\n^ ɛden. 5 Bɛvale Laurence-Moon-Bardet-Biedl ngyegyelɛ ne bɛdonle dɔketama nna mɔɔ bɛnwunle mogya nu ewule ɛhye mɔɔ saa awie awovolɛ nwiɔ ne lɛ bie a yɛɛ ɔnyia bie la. Ɛnɛ, menli dɔɔnwo fɛlɛ ye Bardet-Biedl ngyegyelɛ. Ɔnlɛ ye ayile.


1 Arelemgbunli 4 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Limoa 4:1-34\nSɔlɔmɔn maanlebulɛ ne (1-19)\nAsetɛnla kpalɛ wɔ Sɔlɔmɔn tumililɛ bo (20-28)\nBɛdɛnlanle bɛ vanye nee feege mbaka bo anzodwolɛ nu (25)\nSɔlɔmɔn nrɛlɛbɛ nee ye mrɛlɛ (29-34)\n4 Belemgbunli Sɔlɔmɔn lile belemgbunli wɔ Yizilayɛ kɔsɔɔti.+ 2 Ye mgbanyima ne mɔ ɛne: Ɛnee Zeedɔko ara Azalaya+ le ɛsɔfo; 3 Hyaehya amra Yilaehɔlɛfe nee Ahaegya le kɛlɛhɛlɛvolɛma;+ Ahaelɛde ara Gyɛhɔhyafate+ le kɛlɛvolɛ; 4 Gyɛhɔyada ara Bɛnaya+ nea ɛlɔne ne anwo zo; Zeedɔko nee Abayata+ le ɛsɔfoma; 5 Neetan+ ara Azalaya nea amɛnladoma ne anwo zo; Neetan ara Zeebɛde le ɛsɔfo nee belemgbunli ne agɔnwo;+ 6 Ahaehya a nea sua nu ɛkɛ a; yɛɛ Abeda ara Adonaelam+ a nea menli mɔɔ bɛmaanle bɛyɛle akɛlɛ gyima+ la anwo zo a. 7 Ɛnee Sɔlɔmɔn lɛ amɛnladoma 12 wɔ Yizilayɛ kɔsɔɔti mɔɔ nea maa bɛmaa belemgbunli ne nee ye sua nu amra aleɛ a. Ɛnee ko biala gyima a le kɛ, ɔbava aleɛ yeara too siane ko wɔ ɛvolɛ ne anu.+ 8 Amɛnlado ne mɔ ɛne: Hɛɛ ara ne, ɔnea Yifelaem awoka ne mɔ azo; 9 Dikɛɛ ara ne, ɔnea Meekaze, Hyeeyalebem,+ Bɛte-hyimɛhye yɛɛ Yilɔn-bɛte-heenan; 10 Hisɛde ara ne, ɔnea Aluboto (Soko nee Hifɛ azɛlɛ ne kɔsɔɔti wɔ ɔ bo); 11 Abenadabe ara ne, ɔnea Dɔɔ awoka ne mɔ kɔsɔɔti azo (ɔgyale Sɔlɔmɔn ara raalɛ Teefate); 12 Ahaelɛde ara Beeyana, ɔnea Teeyanake, Mɛgido+ yɛɛ Bɛte-hyian+ mɔɔ zua Zaletan wɔ Gyɛzeɛle nyiakɛ la kɔsɔɔti, ɔvi Bɛte-hyian mɔɔ kɔ Ebɛle-mɛhɔla too kɔdwu Dwɔkemɛyam maanzinli nu;+ 13 Gibɛ ara ne, ɔnea Releemɔto-geleade+ (ɛnee Manasɛ ara Gyeeyɛ+ ɛdanlɛsua namunamu ne mɔ mɔɔ wɔ Geleade+ la wɔ ɔ bo; ɛnee eza Aagɔbo maanzinli ne+ mɔɔ wɔ Beehyan+ la wɔ ɔ bo: azuamgbole 60 mɔɔ bɛlie nwolɛ bane na kɔbele mbulalɛ gua ɔ nzi la); 14 Yedo ara Ahenadabe nea Meehaneeyem;+ 15 Ahaemaze nea Nafetalae (ɔdaye noko ɔgyale Sɔlɔmɔn ara raalɛ Basɛmate); 16 Huhyae ara Beeyana nea Ahya nee Bɛyeelɔto; 17 Palua ara Gyɛhɔhyafate nea Yesakaa; 18 Yila ara Hyemɛyae+ nea Bɛngyaman;+ 19 Yulae ara Gibɛ nea Geleade+ azɛlɛ ne, mɔɔ le Amɔlema Belemgbunli Saehɔn+ nee Beehyan Belemgbunli Ɔɔgo+ azɛlɛ ne la azo. Ɛnee amɛnlado ko noko nea amɛnladoma ɛhye mɔ kɔsɔɔti mɔɔ wɔ azɛlɛ ne azo la anwo zo. 20 Ɛnee Dwudama nee Yizilayɛma zonle kɛ ɛnweazo ɛnwea;+ bɛlile bɛnlonle na bɛlile fɛlɛko.+ 21 Sɔlɔmɔn lile arelemgbunlililɛ kɔsɔɔti azo tumi, ɔvi Azule ne*+ anloa mɔɔ kɔ Filisitiama azɛlɛ zo too kɔdwu Yigyibiti ɛweɛne zo la. Bɛduale adwule na bɛzonlenle Sɔlɔmɔn wɔ ye ngoane mekɛ kɔsɔɔti anu.+ 22 Aleɛ mɔɔ ɛnee bɛdi ye kenle ko biala wɔ Sɔlɔmɔn sua nu la le esamo motoo kɔɔ* ɛzuzudeɛ 30 yɛɛ esamo gyɛne kɔɔ ɛzuzudeɛ 60, 23 nlankɛ mɔɔ ɛlɔ la 10, nlankɛ mɔɔ kɔ adidi la 20 nee mboane 100 yɛɛ akee nwolɛ weɛlɛ, kɛtɛboɛ, dabɔ yɛɛ mgbaaku mɔɔ ɛlɔ la. 24 Ɔluakɛ ɔnleanle debie biala mɔɔ wɔ Azule ne+ adɔleɛ* la azo, ɔvi Tefesa kɔdwu Gaza,+ nee arelemgbunli kɔsɔɔti mɔɔ wɔ Azule ne adɔleɛ la anwo zo; ɔnyianle anzodwolɛ wɔ maanzinli biala anu nee ye ɛweɛne ne mɔ kɔsɔɔti azo.+ 25 Dwudama nee Yizilayɛma dɛnlanle anzodwolɛ nu, ko biala dɛnlanle ye vanye nee ye feege baka bo, ɔvi Dan kɔdwu Biyɛ-hyiba wɔ Sɔlɔmɔn mekɛ zo kɔsɔɔti. 26 Ɛnee Sɔlɔmɔn lɛ ɛkpɔnwɔ tunli 4,000* mɔɔ bɛgua ye mgbɔnwɔ mɔɔ twe ye ehwili la nu yɛɛ mgbɔnwɔ* 12,000.+ 27 Amɛnladoma ɛhye mɔ maanle Belemgbunli Sɔlɔmɔn nee awie biala mɔɔ di aleɛ wɔ Belemgbunli Sɔlɔmɔn ɛkponle zo la aleɛ. Ɛnee ko biala siane ɛdeɛ dwu a, ɔnea kɛ bɛnyia debie biala mɔɔ bɛhyia nwolɛ la.+ 28 Eza bɛvale baale nee ndile bɛhɔle ɛleka biala mɔɔ mgbɔnwɔ nee mgbɔnwɔ mɔɔ anwo yɛ ndɛ la hyia nwolɛ la, ko biala yɛle ye kɛ mɔɔ bɛhyehyɛ bɛmaa ye la. 29 Na Nyamenle maanle Sɔlɔmɔn nrɛlɛbɛ nee ndelebɛbo kpole kpalɛ yɛɛ ahonle mɔɔ anu pi* kɛ ɛnweazo ɛnwea la.+ 30 Sɔlɔmɔn nrɛlɛbɛ ne dɛlale menli mɔɔ wɔ Aduduleɛ la nrɛlɛbɛ nee Yigyibiti nrɛlɛbɛ kɔsɔɔti.+ 31 Ɛnee ɔze nrɛlɛbɛ ɔtɛla sonla biala, ɔnwunle nrɛlɛbɛ ɔdɛlale Ɛzelaenli Yitan+ nee Meehɔlo amra Himan,+ Kalekɔlo+ yɛɛ Daada; ye duma dɛlɛle hɔle maanle maanle kɔsɔɔti mɔɔ zuozua ye la anu.+ 32 Ɔbule mrɛlɛ 3,000+ yɛɛ ɔhyehyɛle edwɛne+ 1,005. 33 Ɔhanle mbaka nwo edwɛkɛ, ɔvi Lɛbanɔn sida mbaka nwo zo kɔdwu nyinlanyinla+ mɔɔ fifi bane nwo la azo; ɔhanle nane,+ nloma,*+ nane mɔɔ twenle bɛ nwo aze, ngɛkɛba+ yɛɛ fɛlɛ nwo edwɛkɛ. 34 Menli vi maanle maanle kɔsɔɔti anu radiele Sɔlɔmɔn nrɛlɛbɛ ne bie; azɛlɛ ye azo arelemgbunli kɔsɔɔti mɔɔ dele ye nrɛlɛbɛ ne anwo edwɛkɛ la noko rale bie.+\n^ Kɔɔ ko le L 220. Nea Mok. B14.\n^ Ɛhye kile, Yufileti ne adɔleɛ.\n^ Nɔma ɛhye wɔ bɛsanloangɛlɛlera bie mɔ anu nee 2Ek 9:25. Bɛsanloangɛlɛlera bie mɔ noko ka kɛ ɔle 40,000.\n^ Anzɛɛ “ɛkpɔnwɔkavoma.”\n^ Anzɛɛ “ndelebɛbo ahonle.”\n^ Anzɛɛ “abɔdeɛ mɔɔ tu.”\n1 Arelemgbunli 4


1 Samoɛle 1 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 1:1-28\nƐlekeena nee ɔ ye mɔ (1-8)\nHana mɔɔ ɛnlɛ ralɛ la zɛlɛle ralɛ nrenyia (9-18)\nBɛwo Samoɛle na bɛva ye bɛmaa Gyihova (19-28)\n1 Ɛnee nrenyia bie mɔɔ bɛfɛlɛ ye Ɛlekeena+ la de Releematem-zofem*+ wɔ Yifelaem+ awoka ne mɔ azo, ɔle Zɛfe ara Tohu ara Ɛlaehu ara Gyɛloham ara, ɔle Yifelaemenli. 2 Ɛnee ɔgya mraalɛ nwiɔ; bɛfɛlɛ ko Hana yɛɛ bɛfɛlɛ ko ne noko Pɛnena. Pɛnena wole mralɛ, noko Hana anwo ralɛ. 3 Ɛvolɛ biala nrenyia ɛhye vi ye sua zo kɔsonle* na ɔbɔ afɔle ɔmaa ɛlɔne Gyihova wɔ Hyaelo.+ Ɛnee Yilae amra mrenyia nwiɔ ne, Hɔfenae nee Fenɛhaze+ le Gyihova ɛsɔfoma wɔ ɛkɛ.+ 4 Kenle ko bie mɔɔ Ɛlekeena bɔle afɔle la, ɔvale ɔ ye Pɛnena nee ɔ mra mrenyia yɛɛ ɔ mra mraalɛ ne mɔ kɔsɔɔti kyɛfoa ɛdeɛ ɔmaanle bɛ,+ 5 noko Hana ɛdeɛ, ɔmaanle ye kyɛfoa titili bie, ɔluakɛ ɛnee Hana a ɔkulo ye kpalɛ a; noko Gyihova ammaa yeanwo ralɛ.* 6 Ɛnee ɔ hola noko kɔ zo ka ye ahyi kɛ ɔmaa yeava ɛya ɔluakɛ Gyihova ammaa yeanwo ralɛ. 7 Ɛhye a ɔyɛ ye ɛvolɛ biala a; mekɛ biala mɔɔ Hana kɛhɔ Gyihova sua nu la,+ ɔ hola ne ka ye ahyi kpalɛ ɔmaa ɔsu too mɔɔ ɔnli debie a. 8 Yemɔti ɔ hu Ɛlekeena bizale ye kɛ: “Hana, duzu ati a ɛsu, duzu ati a ɛnli debie yɛɛ duzu ati a ɛdi nyane a?* Asoo me nwo ɛnlɛ nvasoɛ ɛmmaa wɔ ɛndɛla mralɛ mrenyia bulu ɔ?” 9 Akee mɔɔ bɛlile na bɛnlonle wɔ Hyaelo bɛwiele la, Hana dwazole. Mekɛ zɔhane, ɛnee ɛsɔfo Yilae de ebia ne mɔɔ wɔ Gyihova ɛzonlenlɛsua* ne+ anlenkɛ ne anloa la azo. 10 Ɛnee Hana ɛlɛdi nyane kpalɛ,* na ɔbɔle ɔ bo kɛ ɔsɛlɛ Gyihova,+ na ɔzunle kpole kpalɛ. 11 Na ɔbɔle ɛwɔkɛ kɛ: “O ɛlɔne Gyihova, saa ɛnea nyane mɔɔ wɔ sonvolɛ ɛlɛdi na ɛkakye me na ɛ rɛle anvi wɔ sonvolɛ na ɛmaa wɔ sonvolɛ ralɛ nrenyia a,+ mebava ye meamaa Gyihova wɔ ye ngoane mekɛ kɔsɔɔti anu, na biledi* ɛnrɛha ɔ ti enrinli.”+ 12 Mɔɔ ɔlɛyɛ asɔne mekɛ tendenle wɔ Gyihova anyunlu la, ɛnee Yilae ɛlɛnea ɔ nloa. 13 Ɛnee Hana ɛlɛtendɛ wɔ ye ahonle nu, ɔ nloa ala a ɔbukebuke a, noko bɛnde ɔ ne. Ɔti ɛnee Yilae dwenle kɛ yebo. 14 Yilae bizale ye kɛ: “Mekɛ tendenle nyɛ a ɛkɔ zo wɔabo a? Gyakyi wɔ nwanye ɛnlonlɛ ne.” 15 Na Hana buale kɛ: “Ɔnle zɔ me menle! Mele raalɛ mɔɔ melɛdi nyane kpole;* metɛnonle nwanye anzɛɛ nza biala, me ahonle nu edwɛkɛ a melɛka meahile Gyihova a.*+ 16 Mmabu wɔ sonvolɛ raalɛ kɛ ɔle sonlamgbane, ɔluakɛ me nyanelilɛ kpole nee abodelɛ a ɛmaa medendɛ too yeradwu kɛkala a.” 17 Akee Yilae buale kɛ: “Kɔ anzodwolɛ nu, na Yizilayɛ Nyamenle ne ɛbua wɔ nzɛlɛlɛ ne mɔɔ wɔva wɔdo ɔ nyunlu la ɛmaa wɔ.”+ 18 Na Hana hanle kɛ: “Maa wɔ sonvolɛ ɛnyia ɛ nyunlu ɛlolɛ.” Akee Hana hɔle na ɔhɔlile debie, na ɔ nyunlu anyɛ alɔbɔlɛ bieko. 19 Akee bɛdwazole nwonlomɔ mangyee ne na bɛbɔle bɛ ti aze wɔ Gyihova anyunlu na bɛziale bɛhɔle bɛ sua nu wɔ Releema.+ Ɛlekeena nee ɔ ye Hana lale na Gyihova hakyele ye.+ 20 Wɔ ɛvolɛ ko anu,* Hana nrenzɛle na ɔwole ralɛ nrenyia na ɔdonle ye Samoɛle,*+ ɔluakɛ ɔhanle kɛ, “menzɛlɛle ye menvile Gyihova ɛkɛ.” 21 Mekɛ guale nu la, Ɛlekeena nee ye sua nu amra amuala hɔle kɛ ɔkabɔ ɛvolɛ biala afɔle ne yeamaa Gyihova+ na yeava ye ɛwɔkɛ afɔlebɔdeɛ ne yeahɔ. 22 Noko Hana angɔ bie,+ ɔluakɛ ɔzele ɔ hu kɛ: “Saa kakula ne pɛ nyɛfonlɛ ala a, mebava ye meahɔ; akee ɔbahɔ Gyihova anyunlu na yeadɛnla ɛkɛ ne dahuu.”+ 23 Akee ɔ hu Ɛlekeena zele ye kɛ: “Yɛ mɔɔ ɛnea a ɔle kpalɛ la.* Tɛnla sua nu kɔkpula kɛ ɛkɛpɛ ye nyɛfonlɛ la. Gyihova ɛmaa mɔɔ wɔha la ɛyɛ zɔ.” Yemɔti Hana dɛnlanle sua nu na ɔnleanle kakula ne ɔhɔkpulale kɛ ɔpɛle ye nyɛfonlɛ la. 24 Mɔɔ ɔpɛle ye nyɛfonlɛ ala la, ɔvale ye ɔhɔle Hyaelo; ɔvale ɛnlankɛ nyinli mɔɔ ɛli ɛvolɛ nsa, esamo yifa ko* yɛɛ nwanye toba kpole ko+ na ɔvale kakula ne ɔbokale nwo ɔhɔle Gyihova sua nu wɔ Hyaelo.+ 25 Akee bɛhunle ɛnlankɛ nyinli ne na bɛvale kakula ne bɛrɛlɛle Yilae. 26 Na Hana hanle kɛ: “Me menle mebodo wɔ! Mekɛ ala mɔɔ ɛde aze la, me menle, medame a mele raalɛ ne mɔɔ ragyinlanle ɛ nwo ɛke vale asɔneyɛlɛ dole Gyihova anyunlu la.+ 27 Kakula ɛhye a menyɛle nwolɛ asɔne a, na Gyihova ɛbua me nzɛlɛlɛ ne mɔɔ menvale mendole ɔ nyunlu la.+ 28 Kɛkala medame noko mefa ye meamaa Gyihova. Ye ngoane mekɛ kɔsɔɔti, ɔle Gyihova ɛdeɛ.” Na ɔbɔle* ɔ ti aze wɔ ɛkɛ ne ɔmaanle Gyihova.\n^ Anzɛɛ “Releema, ɔle Zɛfenli.”\n^ Anzɛɛ “kɔbɔ ɔ ti aze.”\n^ Hibulu aneɛ nu, “ɛdo ye awodeɛ ne anu.”\n^ Anzɛɛ “yɛɛ duzu ati a ɛdi nyane wɔ wɔ ahonle nu a?”\n^ Ɛhye kile, ɛdanlɛsua ne.\n^ Anzɛɛ “ɛkɛla ɛlɛdi nyane.”\n^ Anzɛɛ “me sunsum anwo ɛbubu ye.”\n^ Hibulu aneɛ nu, “me ɛkɛla a melɛwola meagua Nyamenle anyunlu a.” Nea Edwɛkɛbohilelɛ.\n^ Anzɛɛ ɔkola ɔkile, “Mekɛ dwule la.”\n^ Ɔ bo kile “Nyamenle Duma.”\n^ Hibulu aneɛ nu, “mɔɔ le kpalɛ wɔ ɛ nye zo la.”\n^ Kɛyɛ L 22. Nea Mok. B14.\n^ Ɔbayɛ kɛ Ɛlekeena ɔ.\n1 Samoɛle 1


Ɔwɔ Kɛ Ɛkakyi Wɔ Adwenle Ɔ? | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Garifuna Georgian German Giliki Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mixe (North Central) Mongolian Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Totonac Tshiluba Tsonga Turkish Turkmen Turkmen Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Zulu\nALASEVOLƐ ngakula ekpunli bie zile kpɔkɛ kɛ bɛkanlea video. Ɛnee awie biala mɔɔ wɔ sukulu ɛkɛ la ka kɛ video ne le kpalɛ. Bɛdwule ɛleka mɔɔ bɛye video ne na bɛnleanle nolobɔlɛ kɛlata ne azo la, bɛnwunle kɛ konle ninyɛne mɔɔ anloa yɛ se nee mraalɛ mɔɔ bɛ anwoziezielɛ ɛnle kpalɛ la a bɛbaye ye wɔ video ne anu a. Duzu a Alasevolɛ ngakula ɛhye mɔ bayɛ a? Asoo bɛbanlea video ne?\nAlehyenlɛ biala, yɛyia kpɔkɛzilɛ mɔɔ bamaa yɛ nee Gyihova agɔnwolɛvalɛ ne anu amia anzɛɛ azɛkye la. Bie a yɛbazi kpɔkɛ wɔ debie bie anwo, noko saa yɛnyia mekɛ yɛdwenledwenle nwo a, yɛkakyi yɛ adwenle na yɛyɛ debie gyɛne. Ɛnda ɛnzi kpɔkɛ kpalɛ ɔ, anzɛɛ ɛsi kpɔkɛ kpalɛ?\nMekɛ Mɔɔ Ɔnle Kɛ Ɛkakyi Wɔ Adwenle La\nYɛkulo Gyihova kpole kpalɛ yemɔti a yɛyilale yɛ nwo zo yɛmanle ye na yɛzɔnenle a. Yɛbɔle ye ɛwɔkɛ kɛ yɛbali nɔhalɛ yɛamaa ye dahuu, na yɛkulo kɛ yɛdi yɛ ɛwɔkɛ zo. Noko yɛ kpɔvolɛ Seetan Abɔnsam kulo kɛ ɔyɛ mɔɔ ɔbahola ye yɛ la amuala ɔfa ɔsɛkye yɛ munli nu ɛgyinlanlɛ ne. (Yekile 12:17) Yɛzile kpɔkɛ kɛ yɛbadie Gyihova na yɛazonle ye. Saa yɛkakyi yɛ adwenle a, yɛ ngoane bahola avi yɛ sa.\nƐvolɛ mɔɔ bo 2,600 mɔɔ ɛze ɛhɔ la, Babelɔn Belemgbunli Nɛbukadenɛza manle bɛyɛle ezukoa nvutuke ananze kpole bie, na ɔlile mɛla kɛ awie biala ɛzonle ye. Awie biala mɔɔ anzonle ye la, bɛhye ye bɛdo sendɔlɔra nu bɛyela ye. Hyeedelake, Mihyake, yɛɛ Abɛdenɛgo le mgbavolɛ mɔɔ ɛnee sonle Gyihova yemɔti bɛangulo kɛ bɛkɛyɛ debie mɔɔ ɔkyi la. Ɛhye ati, bɛandie belemgbunli ne, yemɔti bɛvuandinle bɛ bɛguale sendɔlɔra ne anu. Gyihova luale nwanwane adenle zo liele bɛ ngoane. Noko, ɛnee bɛlɛ ɛhulolɛ kɛ bɛbawu tɛla kɛ bɛbayɛ Nyamenle anwo anzosesebɛ.—Daneɛle 3:1-27.\nNzinlii, ngapezonli Daneɛle noko nwunle kɛ saa bɛnwu kɛ ɔlɛsɛlɛ Nyamenle a, bɛbavuandi ye bɛado awenade tunli nu bamaa yeawu alɔbɔlɛ ewule. Noko ɔhɔle zo ɔyɛle nzɛlɛlɛ fane nsa kenle ko biala. Yeangakyi kpɔkɛ mɔɔ ɔzile kɛ ɔbazonle nɔhalɛ Nyamenle ne la, na Gyihova noko liele ye vile “awenade ne mɔ asa anu.”—Daneɛle 6:1-27.\nNyamenle azonvolɛ mɔɔ bɛwɔ ɛkɛ ɛnɛ la noko di ɛwɔkɛ mɔɔ bɛbɔle Gyihova wɔ mekɛ mɔɔ bɛyilale bɛ nwo zo bɛmanle ye la azo. Alasevolɛ ngakula bie mɔɔ bɛwɔ Africa la ambiza fɛlɛnra ahye wɔ sukulu gyimalilɛ titile bie abo, yemɔti bɛnwunlonwunlanle bɛ kɛ bɛbaye bɛ ali. Nzinlii, maanle ne anu nwomazukoalɛ sonvolɛ ne nee Alasevolɛ ngakula ne mɔ dendɛle. Bɛ ahonle andu, bɛvale ɛbule bɛhilehilele bɛ kpɔkɛzilɛ ne anu. Ɔvi zɔhane mekɛ ne, bɛtɛgyegyele bɛ bieko. Bɛkɔ sukulu dahuu noko awie ɛnva debie mɔɔ bamaa bɛayɛ Gyihova anwo anzosesebɛ la ɛngyegye bɛ.\nJoseph noko hɔle sɔnea nu wɔ mekɛ mɔɔ ɔ ye wule arɛlevilɛ nu la. Joseph abusua ne anu amra liele ye ɛzɛne nwo ngyehyɛleɛ ne dole nu. Noko ɔ ye mbusuafoɔ ɛnle nɔhalɛ ne anu yemɔti ɛnee bɛkulo kɛ bɛyɛ ninyɛne mɔɔ Nyamenle kyi la wɔ ɛzɛne ne abo. Joseph ka kɛ: “Mekɛ mɔɔ bɛnwunle kɛ menrɛmaa bɛ adenle la, bɛbɔle mɔdenle kɛ bɛgyegye me mra ne mɔ, noko ɛnee bɛgyi ye kpundii. Me ye anwo amra eza bɔle mɔdenle kɛ bɛsi epe wɔ me sua nu ɛkɛ kɛmɔ bɛ amaamuo ne kile la, noko menganle mengilele bɛ kɛ, saa bɛka kɛ adenle biala azo bɛsi epe a ɛnee tɛ me sua nu ɛkɛ ɔ. Ɛnee bɛze kɛ yɛ diedi ne ati yɛnzi epe, yemɔti bɛzuzule edwɛkɛ ne anwo la, bɛzile epe ne wɔ ɛleka gyɛne.\n“Wɔ mekɛ ɛhye mɔɔ ɛnee melɛdi nyane kpole bɔbɔ la anu, membodole Gyihova kɛ ɔboa yɛ abusua ne na yɛando ye mɛla. Ɔdiele me asɔneyɛlɛ na ɔboale yɛ ɔmanle yɛgyinlanle kpundii ɔnva nwo kɛ yɛyiale dwazotia la.” Yeamba Joseph nee ɔ mra ne mɔ adwenle nu bɔbɔ kɛ bɛkakyi bɛ adwenle wɔ Gyihova mɔɔ bɛzi kpɔkɛ kɛ bɛbadie ye la anwo.\nMekɛ Mɔɔ Bie A Ɛbahola Wɔahakyi Wɔ Adwenle La\nWɔ ɛvolɛ 32 ne anu, raalɛ bie mɔɔ ɔnle Yizilayɛnli la razɛlɛle Gyisɛse kɛ ɔdu sunsum ɛtane bie mɔɔ ɛlɛgyegye ɔ ra raalɛ la ɔmaa ye. Ɔzɛlɛle Gyisɛse fane dɔɔnwo noko Gyisɛse andɛne ye zo. Ɔhilehilele nu ɔhilele ye ɛdoavolɛma ne kɛ: “Bɛzoanle me wɔ mboane ne mɔɔ wɔ Yizilayɛ na bɛminli la angome anwo.” Raalɛ ne hɔle zo zɛlɛle Gyisɛse moalɛ yemɔti Gyisɛse zele ye kɛ: “Ɔnle kpalɛ kɛ bɛkɛva aleɛ mɔɔ bɛfa bɛamaa ngakula ne mɔ la bɛkɛmaa ahwea.” Raalɛ ne hilele kɛ ɔlɛ diedi kpole na ɔbuale kɛ: “Yɛmenle, ɔle zɔhane, noko akee ahwea ne mɔ bɔbɔ di mgbokpoloka ne mɔɔ vi bɛ menle ɛkponle ne azo gua aze la.” Gyisɛse hakyile ye adwenle na ɔdule sunsum ɛtane ne ɔvile ɔ ra raalɛ ne anwo.—Mateyu 15:21-28.\nGyisɛse zukoale Gyihova na ɔvile ye ɛhulolɛ nu ɔhakyile ye adwenle wɔ mekɛ mɔɔ ɔfɛta la anu. Kɛ neazo la, Gyihova zile kpɔkɛ kɛ ɔbazɛkye Yizilayɛma wɔ mekɛ mɔɔ bɛyɛle anzosesebɛ na bɛzonlenle ezukoa nvutuke ɛnlankɛ ralɛ ne la. Noko mɔɔ Mosisi zɛlɛle ye kɛ ɔmmaku bɛ la, Gyihova hakyile ye adwenle.—Adendulɛ 32:7-14.\nƐzoanvolɛ Pɔɔlo zukoale Gyisɛse nee Gyihova na ɔhakyile ye adwenle. Wɔ ye edwɛkpatɛlɛvolɛ adendulɛ mɔɔ lumua la anu, Maake gyakyile ye adevinli. Ɔlua ɛhye ati, ɛnee ɔngulo kɛ ɔ nee ye tu adenle bieko. Nzinlii Pɔɔlo nwunle kɛ Maake ɛnyi sunsum nu na ɔbahola yeaboa ye. Yemɔti Pɔɔlo hanle hilele Temɔte kɛ: “Ɛ nee [Maake] bɛrɛla, ɔluakɛ ɔkɛhola ɔkɛboa me.”—2 Temɔte 4:11.\nDuzu a yɛsukoa yɛfi ɛhye mɔ kɔsɔɔti anu a? Gyihova di munli, noko ɔfi ye ɛhulolɛ nu ɔkakyi ye adwenle ɔluakɛ ɔse anwunvɔne, ɔlɛ abotane, yɛɛ ɔlɛ ɛlɔlɛ. Yɛnli munli, yɛɛ tɛ mekɛ ne amuala a yɛnwu edwɛkɛ bie anu nɔhalɛ ne kɔsɔɔti a. Yemɔti, yɛmɛ bɔbɔ a ɔwɔ kɛ yɛkakyi yɛ adwenle kpalɛ a. Kɛ neazo la, saa yɛte tɛnlabelɛ mɔɔ yɛ mediema wɔ nu la abo a, bie a yɛbahakyi yɛ adwenle.\nƆdwu mekɛ ne bie a ɔwɔ kɛ yɛkakyi adwenle mɔɔ yɛlɛ ye wɔ teokelase bodane nwo la. Bie a yɛsukoa Baebolo ne yɛɛ yɛkɔ debiezukoalɛ, noko yɛngulo kɛ yɛdie ɛzɔnenlɛ. Anzɛɛ bie a yɛbahola yɛayɛ adekpakyelɛnli noko yɛbahwenlehwenle yɛ bo aze. Adiema nrenya bie noko ɛnrɛhulo kɛ ɔbazonle kɛ asafo nu sonvolɛ anzɛɛ kpanyinli. (1 Temɔte 3:1) Asoo kɛ ɛte nganeɛ la ɛne? Asoo ɛbahola wɔahakyi wɔ adwenle? Gyihova kulo kɛ ɛnyia nwolɛ adenle ɛhye mɔ bie na ɛfa anyelielɛ ɛsonle Nyamenle nee awie mɔ.\nWɔ adwenle mɔɔ ɛbahakyi la bahola amaa wɔanyia nyilalɛ\nElla, adiema raalɛ bie mɔɔ wɔ Bɛtɛle wɔ Africa maanle bie anu la ka kɛ: “Mɔɔ mengɔle Bɛtɛle la, ɛnee mengola mennwu ye saa mebahyɛ ɛkɛ a. Ɛnee mekulo kɛ mefi ahonle muala nu mesonle Gyihova, noko ɛnee mekulo me abusua ne kpalɛ. Mɔlebɛbo ne, ɛnee me nwo dɔ sua nu! Adiema ne mɔɔ me nee ye wɔ sua ko anu la manle me anwosesebɛ, yemɔti menzile kpɔkɛ kɛ mebadɛnla ɛkɛ. Mɔɔ menyianle ɛvolɛ bulu wɔ Bɛtɛle la, mendele nganeɛ kɛ ɔwɔ kɛ metɛnla Bɛtɛle na meyɛ gyima meboa me mediema.”\nMekɛ Mɔɔ Ɔwɔ Kɛ Ɛkakyi Wɔ Adwenle La\nƆdwu mekɛ ne bie a, ɔwɔ kɛ yɛkakyi yɛ adwenle bɔkɔɔ. Kɛ neazo la, Keen anye bolole ɔ diema nrenya ne yemɔti “ɛya hunle ye kpole.” Nyamenle nwunle ɛtane mɔɔ Keen bayɛ la yemɔti ɔbɔle ye kɔkɔ kɛ ɔgyakyi ɛya mɔɔ yeva la. Nyamenle hanle kɛ “ɛtane ɛhɔ ɛ nwo nzia.” Noko kɛ anrɛɛ ɔbahakyi ye adwenle nee ye nyɛleɛ la Keen andie Nyamenle kɔkɔbɔlɛ ne. Alɔbɔlɛ edwɛkɛ ne a le kɛ Keen hunle ɔ diema nrenya ne!—Mɔlebɛbo 4:2-8.\nSaa Keen hakyile ye adwenle ɛ?\nYɛbahola yɛazukoa debie yɛavi mɔɔ dole Belemgbunli Ɛzaya la noko anu. Mɔlebɛbo ne, ɔyɛle tieyɛ na ɔ nee Gyihova nyianle agɔnwolɛvalɛ kpalɛ. Ɔyɛ alɔbɔlɛ kɛ nzinlii ɔmemanle ɔ nwo zo la. Ɔhɔle ɛzonlenlɛ sua ne anu kɛ ɔkakpu ɛyɛlɛ wɔ mekɛ mɔɔ ɛnee ɛsɔfo ne mɔ ala a lɛ adenle yɛ zɔ la. Ɛsɔfo ne mɔ bɔle ye kɔkɔ kɛ ɔmmayɛ, noko yeangakyi ye adwenle. Ɛzaya “vale ɛya,” yemɔti yeandie bɛ. Ɔlua zo Gyihova manle kokobɛ guale ye.—2 Edwɛkɛsisilɛ 26:3-5, 16-20.\nƐnɛ mekɛ ye anu neazo mɔɔ fane awie mɔɔ ɛnee ɔwɔ kɛ ɔkakyi ye adwenle la a le Joachim. Bɛzɔnenle ye wɔ 1955 noko bɛdule ye 1978. Ye ɛvolɛ 20 anzi, ɔhakyile ye subane, ɔnlunle ɔ nwo, na ɔziale ɔrale nɔhalɛ ne anu. Mɔɔ asafo nu kpanyinli bie bizale ye deɛmɔti ɔhyɛle na yeazia la, Joachim zele ye kɛ: “Ɛyavalɛ nee anwomemaazo a ɛnee gyegye me a. Ɔyɛ me nyane kɛ mengyɛle zɔhane la. Mɔɔ bɛdule me la, ɛnee meze kɛ Gyihova Alasevolɛ a kilehile nɔhalɛ ne a.”\nƆdwu mekɛ ne bie a ɔwɔ kɛ yɛyɛ nzenzaleɛ wɔ yɛ kpɔkɛzilɛ nee yɛ nyɛleɛ nu. Saa yɛfi yɛ ɛhulolɛ nu yɛyɛ ɛhye a, Gyihova anye balie yɛ nwo.—Edwɛndolɛ 34:8.\nFa nwa awie Fa nwa awie Ɔwɔ Kɛ Ɛkakyi Wɔ Adwenle Ɔ?


2 Kɔlentema 10 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Cubeo Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik Emberá (Northern) English Estonian Ewe Fijian Filipi Mumule Aneɛ Finnish French Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guambiano Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Inga Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Mumule Aneɛ Korean Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Mumule Aneɛ Malagasy Malay Malayalam Malaysia Mumule Aneɛ Maltese Mambwe-Lungu Mapudungun Marathi Marshallese Maya Mexico Mumule Aneɛ Moore Mozambique Mumule Aneɛ Myanmar Navajo Ndau Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nyaneka Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Páez Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Russia Mumule Aneɛ Russian Salvador Mumule Aneɛ Samoan Sango Sateré-Mawé Sena Sepedi Sepulana Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sikuani Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tiv Tok Pisin Tongan Torres Strait Creole Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Xavante Xhosa Yoruba Zapotec (Isthmus) Zimbabwe Mumule Aneɛ Zulu zambia Mumule Aneɛ\nMɔɔ Tɔ Zo Nwiɔ Kɔmaa Kɔlentema 10:1-18\nPɔɔlo ka ye ɛzonlenlɛ gyima ne anwo edwɛkɛ (1-18)\nYɛ akodeɛ ne mɔ ɛnle nwonane nu ɛdeɛ (4, 5)\n10 Medame Pɔɔlo, akee mefa Kelaese bɛtɛɛyɛlɛ nee atiakunlukɛnlɛma meazɛlɛ bɛ,+ medame mɔɔ bɛse mewɔ bɛ nwo lɔ a menle awie+ noko menle bɛ nwo lɔ a melɛ bɛ nwo akɛnrazilɛ la.+ 2 Mesɛlɛ kɛ saa meba bɛ nwo lɔ a, menrɛva akɛnrazilɛ me nee bɛ ɛnrɛli ye ɛsesebɛ kɛ mɔɔ mekpondɛ kɛ meyɛ metia bɛdabɛ mɔɔ bɛse yɛfa ewiade adwenle a yɛbɔ yɛ ɛbɛla la. 3 Na yɛlua nwonane nu ɛdeɛ, noko yɛngɔ konle wɔ nwonane nu. 4 Ɔluakɛ yɛ akodeɛ ne mɔ ɛnle nwonane nu ɛdeɛ,+ noko Nyamenle maa bɛyɛ se+ na yɛfa yɛtudu ninyɛne mɔɔ ɛsosɔ ndinli kpalɛ la. 5 Na yɛlɛtudu nzuzulɛ nee debie biala mɔɔ kpogya mɔɔ bɛmaa ye zo bɛtia Nyamenle anwo ndelebɛbo la,+ yɛɛ yɛlɛdi nzuzulɛ biala azo konim yɛamaa yeadie Kelaese; 6 na yɛziezie yɛ nwo kɛ bɛ tieyɛ ne di munli ala a, yɛbahwe awie biala mɔɔ yɛ anzosesebɛ la anzo.+ 7 Bɛnea ninyɛne ɛnyelɛzo bɛbua ndɛne. Saa awie lɛ anwodozo wɔ ye nu kɛ ɔle Kelaese ɛdeɛ a, bɛmaa ɔzuzu nɔhalɛ edwɛkɛ ɛhye anwo bieko: Kɛ mɔɔ ɔle Kelaese ɛdeɛ la, zɔhane ala a yɛdayɛ noko yɛle a. 8 Na saa mefa tumi ne mɔɔ Awulae ɛva ɛmaa yɛ kɛ yɛva yɛmaa bɛ anwosesebɛ na yɛmmafa yɛsɛkye bɛ la metu me nwo memaa ɔbo zo ekyii bɔbɔ a,+ ɔnrɛyɛ me nyiane. 9 Na mengulo kɛ ɔyɛ kɛ asɛɛ mefa me ngɛlata ne mɔ meanwunlonwunla bɛ. 10 Ɔluakɛ bɛka kɛ: “Ye ngɛlata ne mɔ anloa yɛ se yɛɛ tumi wɔ nu, noko saa ɔwɔ ɛke a, ɔle bɛtɛɛ yɛɛ ye edwɛkɛ ɛngyinla kpɔkɛ zo.” 11 Bɛmaa sonla zɔhane ɛnwu ye kɛ mɔɔ yɛnle bɛ nwo lɔ a yɛka ye wɔ yɛ ngɛlata ne mɔ anu la, yemɔ a yɛwɔ ɛkɛ a yɛbayɛ a.+ 12 Yɛnzi yɛ kɛnra yɛmbu yɛ nwo bie anzɛɛ yɛnva yɛ nwo yɛntoto menli mɔɔ bɛkanvo bɛ nwo la anwo.+ Noko saa bɛfa bɛ nwo bɛtoto awie mɔ anwo, na bɛnea awie mɔ bɛfa bɛ bɛtoto bɛ nwo a, ɔkile kɛ bɛnlɛ ndelebɛbo.+ 13 Noko, yɛnrɛva ninyɛne mɔɔ yɛanyɛ la yɛnrɛdu yɛ nloa anu, gyima mɔɔ Nyamenle ɛva* ɛmaa yɛ kɛ yɛyɛ na yedwu bɛ nwo nehane la a yɛfa yɛtu yɛ nloa anu a.+ 14 Nɔhalɛ nu, yɛanyɛ debie mɔɔ Nyamenle anva anwula yɛ sa nu la wɔ mekɛ mɔɔ yɛrale bɛ nwo lɔ la, ɔluakɛ yɛdayɛ a yɛlimoale yɛbɔle Kelaese anwo edwɛkpa ne nolo yɛhilele bɛ a.+ 15 Kyɛkyɛ, yɛnva gyima mɔɔ awie ɛyɛ ye wɔ ɛleka mɔɔ bɛanva bɛammaa yɛ la yɛndu yɛ nloa anu, noko yɛ nye la kɛ bɛ diedi ɛlɛyɛ kpole la, gyima mɔɔ yɛyɛle la bayɛ kpole wɔ yɛ azɛlɛsinli ne anu. Na akee yɛ gyima ne ayɛ kpole kpalɛ, 16 amaa yɛabɔ edwɛkpa ne nolo yɛahile maanle maanle fofolɛ, na yɛanva gyima mɔɔ awie ɛyɛ ye dɛba wɔ ye azɛlɛsinli nu la yɛandu yɛ nloa anu. 17 “Mɔɔ ɔtu ɔ nwo la, maa ɔdu ɔ nwo wɔ Gyihova* anu.”+ 18 Ɔluakɛ tɛ mɔɔ kanvo ɔ nwo la a sɔ ɛnyelɛ a,+ emomu mɔɔ Gyihova* kanvo ye la ɔ.+\n^ Anzɛɛ “ɛzuzu.”\n2 Kɔlentema 10


Luku 17 | Yintanɛte Zo Baebolo | Ewiade Fofolɛ Ngilebɛbo\nAzedɔlɛ, ɛtanefakyɛ, nee diedi (1-6)\nNgɛkɛlɛ mɔɔ nvasoɛ ɛnle yɛ nwo zo (7-10)\nKokobɛvolɛma bulu ayileyɛlɛ (11-19)\nNyamenle Belemgbunlililɛ ne ɛralɛ (20-37)\nNyamenle Belemgbunlililɛ ne “wɔ bɛ avinli” (21)\n“Bɛhakye Lɔɔto aye ne” (32)\n17 Akee ɔzele ye ɛdoavolɛma ne kɛ: “Kɛ ɔkɛyɛ biala la ninyɛne mɔɔ maa awie mɔ tɔ aze la bara, noko sonla mɔɔ kɛmaa awie kɛdɔ aze la, ye gyakɔ! 2 Ɔle kpalɛ kɛ anrɛɛ bɛkɛva ɛdibolɛ bɛkɛhenda ɔ kɔme na bɛkɛhɔdo ye nyevile nu tɛla kɛ ɔkɛmaa ngakula ɛhye mɔ ko kɛyɛ ɛtane la. 3 Bɛnlea bɛ nwo boɛ. Saa ɛ diema yɛ wɔ ɛtane a, tea ye, na saa ɔnu ɔ nwo a fakyɛ ye. 4 Saa ɔyɛ ɛtane fane nsuu ɔtia wɔ alehyenlɛ biala bɔbɔ na ɔsia ɔba fane nsuu ɔbaka kɛ, ‘Menlu me nwo a,’ ɔwɔ kɛ ɛfa ɛkyɛ ye.” 5 Akee ɛzoanvolɛma ne zele Awulae kɛ: “Maa yɛnyia diedi kpole.” 6 Na Awulae hanle kɛ: “Saa bɛlɛ diedi mɔɔ ye kpole le kɛ mɛsetade ma bɔbɔ a, anrɛɛ bɛbahola bɛaha bɛahile sekamɔ baka ɛhye kɛ, ‘Tu kɔgyinla nyevile nu!’ na ɔbadie bɛ. 7 “Bɛ nuhua boni a ye akɛlɛ kɔfundu azɛlɛ anzɛɛ kɔnea mboane wɔ ɛbɔ nu na ɔba a ɔbaha yeahile ye kɛ, ‘Ka ɛ nwo badɛnla aze na di debie ɛ’? 8 Emomu, asoo ɔnrɛha ɔnrɛhile ye kɛ, ‘Ye wɔ tɛladeɛ ne na siezie ɛ nwo fa me nɔsolɛ aleɛ maa me na medi meno mewie a ɛdawɔ noko wɔali na wɔanlo ɔ’? 9 Ɔnrɛyɛ akɛlɛ ne mo ɔluakɛ ɔyɛle mɔɔ bɛse ɔyɛ la, ɔnle zɔ ɔ? 10 Zɔhane ala a bɛyɛ ninyɛne kɔsɔɔti mɔɔ bɛse bɛyɛ la bɛwie a, bɛha kɛ: ‘Yɛle ngɛkɛlɛ mɔɔ nvasoɛ ɛnle yɛ nwo zo a. Mɔɔ ɔwɔ kɛ yɛyɛ la a yɛyɛ la.’” 11 Mɔɔ ɔlɛkɔ Gyɛlusalɛm la, ɔvale Samɛlea nee Galeli avinli. 12 Na mɔɔ ɔlɛwolo namule bie azo la, mrenyia bulu mɔɔ bɛle kokobɛvolɛma la yiale ye, noko bɛgyinlanle moamoa. 13 Bɛmaanle bɛ ne zo bɛhanle kɛ: “Gyisɛse, Kilehilevolɛ, nwu yɛ anwunvɔne!” 14 Mekɛ mɔɔ ɔnwunle bɛ la ɔzele bɛ kɛ: “Bɛva bɛ nwo bɛhɔhile ɛsɔfo ne mɔ.” Mekɛ mɔɔ bɛlɛkɔ la bɛdele kpɔkɛ. 15 Mɔɔ bɛ nuhua ko nwunle kɛ yede kpɔkɛ la, ɔziale ɔ nzi na ɔvale ɛnelɛ kpole ɔwulale Nyamenle anyunlunyia. 16 Na ɔbutule ɔ nyunlu aze wɔ Gyisɛse agyakɛ anu na ɔyɛle ye mo. Ɛnee ɔle Samɛleanli. 17 Gyisɛse buale kɛ: “Bɛle bulu a bɛdele kpɔkɛ a, ɔnle zɔ ɔ? Na ngɔnla ne mɔɔ ɛha la wɔ ni? 18 Bɛ nuhua biala anzia kɛ ɔbawula Nyamenle anyunlunyia kɛ nrenyia ɛhye mɔɔ ɔvi maanle gyɛne nu la ala ɔ?” 19 Akee ɔzele ye kɛ: “Dwazo kɔ; wɔ diedi ɛmaa wɔde kpɔkɛ.” 20 Mɔɔ Falasiima ne bizale ye mekɛ mɔɔ Nyamenle Belemgbunlililɛ ne bara la, ɔbuale bɛ kɛ: “Nyamenle Belemgbunlililɛ ne ɛnrɛra mɔɔ menli kɔsɔɔti banwu ye a; 21 yɛɛ menli ɛnrɛha kɛ, ‘Bɛnlea ɛke!’ anzɛɛ ‘Nehane!’ Ɔluakɛ nea! Nyamenle Belemgbunlililɛ ne wɔ bɛ avinli.” 22 Akee ɔzele ɛdoavolɛma ne kɛ: “Mekɛ bara mɔɔ bɛbahulo kɛ bɛkɛnwu sonla Ra ne mekɛ ne bie a, noko bɛnrɛnwu ye. 23 Na menli baha ahile bɛ kɛ, ‘Bɛnlea nehane!’ anzɛɛ ‘Bɛnlea ɛke!’ Bɛmmafinde anzɛɛ bɛmmadi bɛ nzi. 24 Na kɛ mɔɔ ɛsɛlɛmanye kpakye anwuma ɛleka ko kɔdwu anwuma ɛleka fofolɛ la, zɔhane ala a sonla Ra ne mekɛ ne bayɛ a. 25 Noko mɔɔ limoa la, ɔwɔ kɛ ɔnwu amaneɛ dɔɔnwo na awolɛndoazo ɛhye kpo ye. 26 Eza kɛ mɔɔ Nowa mekɛ ne yɛle la, zɔhane ala a sonla Ra ne ɛralɛ ne bayɛ a: 27 bɛlile, bɛnlonle, mrenyia gyale, bɛvale mraalɛ bɛmaanle agyalɛ, ɔhɔdwule kenle mɔɔ Nowa vole ɛlɛne ne anu, na Azuyilɛ ne razɛkyele bɛ muala la. 28 Zɔhane ala a ɔyɛle wɔ Lɔɔto mekɛ zo a: bɛlile, bɛnlonle, bɛdɔle, bɛdɔnenle, bɛluale, bɛsisile azua. 29 Noko kenle mɔɔ Lɔɔto vile Sodɔm la, senle nee sɔlefa dɔle vile anwuma kɛ ezule la razɛkyele bɛ muala. 30 Zɔhane ala a ɔbayɛ wɔ kenle mɔɔ bɛbaye sonla Ra ne bɛahile la a. 31 “Kenle zɔhane, mɔɔ wɔ sua ti zo na ye ninyɛne wɔ ye sua nu la mmadwu aze kɛ ɔbava ye ninyɛne, yɛɛ mɔɔ wɔ ɛbɔ nu la mmasia kɛ ɔbava ninyɛne mɔɔ yegyakyi ye ɔ nzi la. 32 Bɛhakye Lɔɔto aye ne. 33 Awie biala mɔɔ kulo kɛ ɔbɔ ye ngoane* nwo bane la, ɔbavi ɔ sa, na awie biala mɔɔ ɔkɛvi ɔ sa la ɔbabɔ nwolɛ bane. 34 Meka meahile bɛ, zɔhane nɔe ne menli nwiɔ bala ɛkpa ko azo; bɛbava ko bɛahɔ na bɛagyakyi ko. 35 Mraalɛ nwiɔ badi debie wɔ ɛdibolɛ ko azo; bɛbava ko bɛahɔ na bɛagyakyi ko.” 36 —— 37 Yemɔti bɛbizale ye kɛ: “Awulae, nienwu ɔ?” Ɔzele bɛ kɛ: “Ɛleka biala mɔɔ debie funli wɔ la, ɛkɛ ne a kɔleɛ dɔɔnwo boɔboa bɛ nloa a.”


Maake 8 | Yintanɛte Zo Baebolo | Ewiade Fofolɛ Ngilebɛbo\nGyisɛse maa menli 4,000 aleɛ (1-9)\nBɛkpondɛ sɛkɛlɛneɛ (10-13)\nFalasiima nee Hɛlɔdo mgbɔvonle ne (14-21)\nNrenyia anyezinliravolɛ bie ayileyɛlɛ wɔ Bɛteseeyeda (22-26)\nPita nwu Kelaese ne (27-30)\nBɛhanle Gyisɛse ewule ne bɛdole ɛkɛ (31-33)\nNɔhalɛ ɛdoavolɛyɛlɛ (34-38)\n8 Mekɛ ne anu, menli dɔɔnwo bieko rayiale na ɛnee bɛnlɛ debie mɔɔ bɛdi a. Yemɔti ɔvɛlɛle ɛdoavolɛma ne na ɔzele bɛ kɛ: 2 “Menli ye anwo yɛ me alɔbɔlɛ, ɔluakɛ bɛdɛnla me nwo ɛke kenle nsa yɛɛ bɛnlɛ debie biala mɔɔ bɛbali a. 3 Saa memaa bɛfa ɛhɔne bɛkɔ bɛ azua nu a, bɛ nye zo kɛbulu bɛ wɔ adenle nu, yɛɛ bie mɔ vi moa.” 4 Noko ye ɛdoavolɛma ne buale ye kɛ: “Ɛnee nienwu, wɔ ɛleka koonwu ɛhye, yɛɛ awie kɛnyia paano mɔɔ kɛza menli ɛhye mɔ di a?” 5 Ɛhye maanle ɔbizale bɛ kɛ: “Paano nyɛ a bɛlɛ a?” Bɛhanle kɛ: “Nsuu.” 6 Na ɔmaanle menli ne dɛnlanle aze. Akee ɔvale paano nsuu ne, ɔlale ase,* ɔbubule nu, na ɔbɔle ɔ bo ɔvale ɔmaanle ye ɛdoavolɛma ne kɛ bɛhyɛ, na bɛhyɛle bɛmaanle menli dɔɔnwo ne. 7 Ɛnee eza bɛlɛ fɛlɛ ekyi bie wɔ ɛkɛ, na mɔɔ ɔyilale zo la, ɔzele bɛ kɛ bɛhyɛ ɔdaye noko. 8 Yemɔti bɛlile na bɛ ko yile, na bɛsesale ɔ bo zo mgbokpoloka ahɛndɛne mgbole nsuu tetɛkɛɛ. 9 Ɛnee mrenyia kɛyɛ 4,000 a wɔ ɛkɛ a. Akee ɔmaanle bɛhɔle. 10 Na ndɛndɛ ne ala ɔ nee ye ɛdoavolɛma ne vole ɛlɛne nu hɔle Dalemanuta maanzinli nu. 11 Falasiima ne rale ɛkɛ na bɛbɔle ɔ bo bɛ nee ye zule kpolera, bɛzɔle ye bɛnleanle kɛ ɔyɛ sɛkɛlɛneɛ bie mɔɔ vi anwuma la. 12 Yemɔti ɔlile nyane kpole wɔ ye ahonle nu na ɔhanle kɛ: “Duzu ati a awolɛndoazo ɛhye kpondɛ sɛkɛlɛneɛ ɛ? Nɔhalɛ nu meka meahile bɛ kɛ, bɛnrɛmaa awolɛndoazo ɛhye sɛkɛlɛneɛ biala.” 13 Na ɔgyakyile bɛ ɛkɛ ne, ɔziale ɔhɔvole ɛlɛne ɔpɛle ɔhɔle azule ne anzi lɔ. 14 Noko, bɛ rɛle vile kɛ bɛkɛva paano, ɛnee bɛnlɛ debie biala wɔ bɛ nwo wɔ ɛlɛne ne anu kɛ paano ko ala. 15 Na ɔbɔle bɛ kɔkɔ kɛ: “Bɛmaa bɛ nye ɛla ɛkɛ; na bɛnlea boɛ wɔ Falasiima mgbɔvonle ne nee Hɛlɔdo mgbɔvonle ne anwo.” 16 Yemɔti bɛbɔle ɔ bo bɛ nee bɛ nwo zule kpolera wɔ paano mɔɔ bɛanva la anwo. 17 Ɔnwunle ɛhye la, ɔzele bɛ kɛ: “Duzu ati a bɛlɛsu kpolera wɔ paano mɔɔ bɛanva la anwo ɛ? Bɛtɛnwunle mɔɔ ɔkile yɛɛ bɛtɛtele ɔ bo ɔ? Bɛdwenle nwo a bɛnde ɔ bo ɔ? 18 ‘Bɛlɛ ɛnyelɛ, noko bɛnnwu debie ɔ; bɛlɛ ɛnzolɛ, noko bɛnde edwɛkɛ ɔ?’ Bɛngakye ɔ, 19 mekɛ mɔɔ membubule paano nnu ne anu memaanle mrenyia 5,000 ne la, ɔ bo zo mgbokpoloka ahɛndɛne tetɛkɛɛ nyɛ a bɛsesale a?” Bɛzele ye kɛ: “Bulu nee nwiɔ.” 20 “Mekɛ mɔɔ membubule paano nsuu ne anu memaanle mrenyia 4,000 ne la, ɔ bo zo mgbokpoloka ahɛndɛne mgbole tetɛkɛɛ nyɛ a bɛnyianle a?” Na bɛzele ye kɛ: “Nsuu.” 21 Na ɔzele bɛ kɛ: “Bɛtɛtele ɔ bo ɔ?” 22 Akee bɛhɔle Bɛteseeyeda. Ɛkɛ ne bɛvale nrenyia bie mɔɔ anye ɛzi la bɛrɛlɛle ye, na bɛbodole ye kɛ ɔva ɔ sa ɔha ye. 23 Ɔzɔle nrenyia anyenzinliravolɛ ne asa ɔvale ye ɔhɔle namule ne kandiba. Ɔdole nyɛlɛ wɔ ɔ nye zo, ɔvale ɔ sa ɔguale ɔ nwo zo na ɔbizale ye kɛ: “Ɛnwu debie ɔ?” 24 Nrenyia ne maanle ɔ nye zo na ɔhanle kɛ: “Menwu menli, noko bɛle kɛ mbaka mɔɔ ɛlɛtiedia la.” 25 Ɔvale ɔ sa ɔhanle nrenyia ne anye bieko, na nrenyia ne nwunle debie kpalɛ. Ɔ nye ne yɛle boɛ, na ɛnee ɔkola ɔnwu debie biala wienyi. 26 Yemɔti ɔmaanle ɔhɔle sua nu, na ɔhanle kɛ: “Mmasia ɛkɔ namule ne azo.” 27 Akee Gyisɛse nee ye ɛdoavolɛma ne vile ɛkɛ ne hɔle Sizalia Felepae namunamu ne mɔ azo, na mɔɔ bɛlɛkɔ la ɔbizale ye ɛdoavolɛma ne kɛ: “Menli se nwane a le me?” 28 Bɛzele ye kɛ: “Dwɔn Sɔnevolɛ ne, noko bie mɔ se Yilaegya, yɛɛ bie mɔ noko se, ngapezoma ne anu ko.” 29 Na ɔbizale bɛ kɛ: “Na bɛdabɛ noko ɛ, bɛse mele nwane?” Pita buale ye kɛ: “Wɔmɔ a ɛle Kelaese ne a.” 30 Na ɔbɔle bɛ nloa ɛsesebɛ kɛ bɛmmaka ɔ nwo edwɛkɛ bɛkile awie biala. 31 Eza ɔbɔle ɔ bo ɔhilehilele bɛ kɛ ɔwɔ kɛ sonla Ra ne nwu amaneɛ dɔɔnwo na mgbanyima nee ɛsɔfo mgbanyinli nee mɛla kilehilevolɛma ne mɔ kpo ye na bɛku ye, na ye kenle nsa ne azo yeadwazo. 32 Nɔhalɛ nu, ɔhanle edwɛkɛ ɛhye wɔ bɛ nyunlu ɛkɛ. Noko Pita vale ye hɔle ahane na ɔbɔle ɔ bo ɔhwile ɔ nyunlu. 33 Na ɔhakyile ɔ nwo ɔnleanle ye ɛdoavolɛma ne, na ɔhwile Pita anyunlu ɔhanle kɛ: “Se di me nzi nehae, Seetan! ɔluakɛ wɔ adwenle ne ɛnle Nyamenle adwenle, emomu sonla adwenle.” 34 Akee ɔvɛlɛle menli dɔɔnwo ne nee ye ɛdoavolɛma ne wɔ ɔ nwo ɛkɛ ne na ɔzele bɛ kɛ: “Saa awie kulo kɛ ɔtoa me a, maa ɔkpo ɔ nwo na ɔva ye amaneɛnwunlɛ baka* ne na ɔhɔ zo ɔdoa me. 35 Ɔluakɛ awie biala mɔɔ kulo kɛ ɔbɔ ye ngoane* nwo bane la ɔbavi ɔ sa, na awie biala mɔɔ me nee edwɛkpa ne ati ye ngoane* kɛvi ɔ sa la asa baha ye. 36 Nɔhalɛ nu, saa sonla nyia ewiade ye amuala na ɔminli ye ngoane* a, nvasoɛ boni a ɔbanyia a? 37 Na duzu bɔbɔ a sonla kɛva kɛzenza ye ngoane* a? 38 Na awie biala mɔɔ medame nee me edwɛkɛ ne anwo kɛyɛ ye nyiane wɔ mekɛ ɛhye anu menli mɔɔ bɛsɛkye agyalɛ* na bɛyɛ ɛtane anyunlu la, ɔ nwo bayɛ sonla Ra ne noko nyiane wɔ mekɛ mɔɔ ɔbara ɔ Ze anyunlunyia nu mɔɔ ye anwumabɔvolɛma nwuanzanwuanza ne boka ɔ nwo la.”\n^ Anzɛɛ “ɔyɛle asɔne.”


“Bɛmaa Yɛhɔ Zolɛ Yɛyɛ” | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bicol Brazil Mumule Aneɛ Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Bɛmaa yɛhɔ zolɛ yɛyɛ kpalɛ.”—GAL. 6:9.\nNziezielɛ boni a boa yɛ maa yɛbɔ mɔdenle wɔ nɔhalɛ ne anu dahuu a?\nSaa yɛdwenle Gyihova ɛzonlenlɛ nwo a kɛzi ɔka yɛ debiezukoalɛ ɛhɔlɛ ɛ?\nSaa yɛbahola yɛava mɔdenlebɔlɛ yɛazonle Nyamenle dahuu a, duzu a ɔwɔ kɛ yɛyɛ a?\n1, 2. Saa yɛdwenledwenle Gyihova ahyehyɛdeɛ ne anwo a, kɛzi ɔboa yɛ ɛ?\nSAA yɛdwenle ewiade amuala ahyehyɛdeɛ kpole ɛhye mɔɔ yɛboka nwo la anwo a, ɔyɛ nwanwane. Ɛnyelɛzodeɛnwunlɛ mɔɔ bɛha nwolɛ edwɛkɛ wɔ Yizikeɛle tile 1 nee Daneɛle tile 7 la kilehile kɛzi Gyihova ɛlɛyɛ gyima ɛsesebɛ yeamaa ye bodane ne mɔ ara nu la anu. Gyisɛse a li Gyihova ahyehyɛdeɛ ne foa mɔɔ wɔ azɛlɛ ye azo la anyunlu a. Ɔlɛfa kɛzi ɔwɔ kɛ bɛyɛ daselɛlilɛ gyima ne, kɛzi ɔwɔ kɛ bɛmaa menli mɔɔ bɛlɛyɛ la anwosesebɛ, nee kɛzi ɔwɔ kɛ bɛboa menli bɛmaa bɛsonle Gyihova la anwo adehilelɛ yeamaa. Nea kɛzi ɛhye maa yɛnyia Gyihova ahyehyɛdeɛ ne anu anwodozo a!—Mat. 24:45.\n2 Asoo yɛ nee ahyehyɛdeɛ kɛnlɛma ɛhye a lua a? Asoo anyelielɛ mɔɔ yɛlɛ ye wɔ nɔhalɛ ne anwo la ɛlɛkɔ ɔ nyunlu anzɛɛ ɔ nloa ɛha aze? Saa yɛlɛsuzu kpuyia ɛhye mɔ anwo a, bie a yɛbanwu ye kɛ yɛ sa nu ɛlɛto anzɛɛ yɛ mɔdenlebɔlɛ ɛha aze. Ɛhye kola si. Wɔ ɛvoya mɔɔ lumua la anu, ɛzoanvolɛ Pɔɔlo dule ɔ mediema Keleseɛnema folɛ kɛ bɛdwenle neazo mɔɔ Gyisɛse yɛle la anwo. Pɔɔlo hanle kɛ ɛhye baboa bɛ na ‘bɛ rɛle ambɔ anzɛɛ bɛ gyakɛ anzi antuto.’ (Hib. 12:3) Zɔhane ala a saa yɛsuzu edwɛkɛ mɔɔ li ɛhye anyunlu mɔɔ ɔfane ninyɛne mɔɔ Gyihova ahyehyɛdeɛ ne ɛlɛyɛ la anwo kpalɛ a, ɔbaha yɛ yeamaa yɛayɛ wuluwulu na yɛagyinla kpundii a.\n3. Duzu a ɔhyia kɛ yɛyɛ na yɛ sa nu ando a, na duzu a yɛbazuzu nwo wɔ edwɛkɛ ɛhye anu a?\n3 Noko Pɔɔlo hilele kɛ ɔwɔ kɛ yɛyɛ dɔɔnwo na yɛ sa nu ando. Ɔhanle kɛ kyesɛ yɛbɔ mɔdenle “yɛyɛ kpalɛ.” (Gal. 6:9) Ɛhye kile kɛ ɔwɔ kɛ yɛkeha yɛ nwo anzɛɛ yɛyɛ debie. Bɛmaa yɛzuzu ninyɛne nnu mɔɔ baboa yɛ yeamaa yɛagyinla kpundii na yɛ nee Gyihova ahyehyɛdeɛ ne abɔ agyakɛ la anwo. Yemɔ anzi, yɛazi ninyɛne mɔɔ ɔwɔ kɛ yɛdayɛ anzɛɛ yɛ mbusuafoɔ yɛ nwolɛ nzenzaleɛ la anwo kpɔkɛ.\nYƐYIA NU YƐSONLE NA YƐNYIA ANWOSESEBƐ\n4. Duzu ati a yɛkola yɛka kɛ nɔhalɛ ɛzonlenlɛ foa titile a le ayia mɔɔ yɛkɔ la ɛ?\n4 Debie ko mɔɔ Gyihova azonvolɛ bu ye kɛ nwolɛ hyia kpalɛ la a le ayia mɔɔ bɛkɔ ye dahuu la. Ɔdwu mekɛ ne bie a, Gyihova nee anwumabɔvolɛma mɔɔ bɛwɔ anwuma la noko yia nu. (1 Arl. 22:19; Dwo. 1:6; 2:1; Dan. 7:10) Wɔ tete Yizilayɛ, ɛnee bɛboɔboa menli ne kɔsɔɔti anloa ‘amaa bɛade mɛla ne na bɛali zo.’ (Mɛla 31:10-12) Wɔ ɛvoya ne mɔɔ lumua la anu, ɛnee Dwuuma ta yia wɔ nyianu azua nu kenga Ngɛlɛlera ne. (Luku 4:16; Gyi. 15:21) Ɛnee ayia ɛhye mɔ anwo hyia kpalɛ bɔbɔ wɔ mekɛ mɔɔ bɛdele Keleseɛne asafo ne la, na ɛnɛ noko ɔle yɛ ɛzonlenlɛ ne foa titile. Nɔhalɛ Keleseɛnema ‘dwenle kpondɛ ndenle dua zo kulo bɛ nwo ngoko ngoko na bɛyɛ gyima kpalɛ.’ Bɛkola bɛnwu kɛ “Awulae Kenle ne ɛbikye, yemɔti bɛmaa yɛsosɔ yɛ nwo ngoko ngoko.”—Hib. 10:24, 25.\n5. Kɛzi yɛmaa yɛ nwo anwosesebɛ wɔ debiezukoalɛ bo ɛ?\n5 Adenle ko mɔɔ yɛdua zo yɛsosɔ yɛ nwo ngoko ngoko anzɛɛ yɛmaa yɛ nwo anwosesebɛ wɔ ayia bo la a le kɛ yɛbamaa mualɛ. Yɛbahola yɛabua ɛdendɛkpunli bie kpuyia ne, yɛahilehile ngɛlɛlera nu, anzɛɛ yɛamaa anwubielɛ mɔɔ kile nvasoɛ mɔɔ wɔ Baebolo ngyinlazo zo la yɛava yɛala yɛ diedi ali. (Edw. 22:22; 40:9) Nɔhalɛ nu, mualɛ ngakyile mɔɔ mgbanyinli nee ngakula maa wɔ debiezukoalɛ bo la maa yɛ kɔsɔɔti anwosesebɛ ɔnva nwo ɛvolɛ dodo mɔɔ yɛva yɛzonle la.\nMENLI MƆƆ WƆ GYIHOVA AHYEHYƐDEƐ NE FOA MƆƆ WƆ AZƐLƐ YE AZO ANU LA BIE A LE:\nNeazo Eku ne\nMgbanyima eku ne mɔ\n6. Kɛzi yɛ nyianu ne mɔ boa maa yɛ nwo yɛ se sunsum nu ɛ?\n6 Ndelebɛbo kpalɛ boni bieko ati a Nyamenle bu debiezukoalɛ mɔɔ yɛbɔ nu yɛkɔ ye dahuu la kɛ nwolɛ hyia ɛ? Debiezukoalɛ, maanzinli, nee maangyeba nyianu mɔɔ yɛkɔ la boa yɛ maa yɛnyia akɛnrasesebɛ yɛdi menli mɔɔ dwazo tia yɛ anzɛɛ bɛngulo kɛ bɛbadie yɛ wɔ yɛ azɛlɛsinli ne anu la daselɛ. (Gyi. 4:23, 31) Ɛdendɛlɛ nee foa ngakyile mɔɔ gyi Ngɛlɛlera ne azo mɔɔ yɛsuzu nwo la maa yɛ diedi nu mia. (Gyi. 15:32; Wulo. 1:11, 12) Mediema mrenya nee mraalɛ mɔɔ yɛ nee bɛ tu la maa yɛ nye die kpole na ɔboa ɔmaa yɛgyinla ngyegyelɛ nloa. (Edw. 94:12, 13) Neazo Eku ne Ngilehilelɛ Kɔmatii ne a nea sunsum nu ngyehyɛleɛ kɔsɔɔti mɔɔ bɛdua zo bɛkilehile Gyihova menli mɔɔ bɛwɔ ewiade amuala la azo a. Yɛ nye sɔ nziezielɛ ɛhye mɔɔ maa yɛnyia ngilehilelɛ kpalɛ dapɛne biala wɔ ɛvolɛ ne anu la!\n7, 8. (a) Bodane titile boni ati a yɛyia nu a? (b) Kɛzi yɛ nyianu ne mɔ boa yɛ sunsum nu ɛ?\n7 Debie bieko mɔɔ anwo hyia tɛla nvasoɛ mɔɔ yɛnyia yɛfi yɛ nyianu ne mɔ anu la wɔ ɛkɛ. Yemɔ a le kɛ yɛyia nu yɛsonle Gyihova. (Bɛgenga Edwɛndolɛ 95:6.) Nea nwolɛ adenle kpole mɔɔ yɛnyia kɛ yɛbaye yɛ Nyamenle ne ayɛlɛ a! (Kɔl. 3:16) Ɔfɛta kɛ yɛbaye Gyihova ayɛlɛ ɔlua nyianu mɔɔ yɛbahɔ ye dahuu na yɛamaa mualɛ la azo. (Yek. 4:11) Ɔmbɔ ɛhɔne a bɛdu yɛ folɛ kɛ ‘bɛmmamaa yɛgyakyi kɛ yɛkɛhɔ yɛ nyianu ne mɔ la’!—Hib. 10:25.\n8 Asoo ɛte ɔ bo kɛ yɛ ayia ne mɔ le nziezielɛ mɔɔ ɔbaboa yɛ yeamaa yɛagyinla kpundii yɛahɔdwu Gyihova kenle ne ɔ? Saa ɔle zɔ a, ɛbabu debiezukoalɛ ɛhɔlɛ kɛ ɔboka “ninyɛne mɔɔ nwolɛ hyia kpalɛ la” anwo na wɔayɛ nwolɛ ngyehyɛleɛ kpalɛ. (Fel. 1:10, NW) Ɔnle kɛ yɛmaa debiezukoalɛ biala kpa yɛ ti, kyesɛ yɛngola yɛnyɛ nwolɛ ɛhwee.\n9. Duzu a maa yɛnwu kɛ daselɛlilɛ gyima ne anwo hyia kpalɛ ɛ?\n9 Daselɛlilɛ mɔɔ yɛbayɛ ye kpalɛ la noko boa maa yɛ nee Gyihova ahyehyɛdeɛ ne dua. Gyisɛse bɔle gyima ɛhye abo wɔ mekɛ mɔɔ ɛnee ɔwɔ azɛlɛ ye azo la. (Mat. 28:19, 20) Ɔvi zɔhane mekɛ ne, Belemgbunlililɛ edwɛkɛhanlɛ ne nee ɛdoavolɛyɛlɛ gyima ne ɛyɛ Gyihova ahyehyɛdeɛ ne foa nwiɔ ne gyima titile. Anwubielɛ dɔɔnwo di daselɛ kɛ anwumabɔvolɛma gyi yɛ nzi na bɛlɛboa yɛ bamaa yɛakpondɛ menli mɔɔ “ɔwɔ kɛ Nyamenle maa bɛ ngoane mɔɔ ɛnlɛ awieleɛ la.” (Gyi. 13:48; Yek. 14:6, 7) Gyihova ahyehyɛdeɛ ne foa mɔɔ wɔ azɛlɛ ye azo la bodane a le kɛ ɔbava gyima ɛhye anwo adehilelɛ nee moalɛ yeamaa. Asoo daselɛlilɛ gyima ne boka ninyɛne mɔɔ nwolɛ hyia wɔ kpalɛ la anwo?\n10. (a) Yɛ kɛzi yɛbahola yɛanyia nɔhalɛ ne anwo anyelielɛ la anwo ndonwo. (b) Kɛzi daselɛlilɛ gyima ne ɛboa wɔ mɔɔ ɛ sa nu ɛtɛtole ɛ?\n10 Saa yɛbɔ mɔdenle wɔ daselɛlilɛ gyima ne anu a, ɔbamaa yɛ nye alie nɔhalɛ ne anwo dahuu. Suzu edwɛkɛ mɔɔ Mitchel mɔɔ yeva ɛvolɛ dɔɔnwo yezonle kɛ asafo nu kpanyinli nee adekpakyelɛnli hanle la anwo. Ɔka kɛ: “Me nye die kɛ mebaha nɔhalɛ ne anwo edwɛkɛ meahile menli. Saa medwenle nrɛlɛbɛ, adwenlenunwunlɛ, nee kɛzi edwɛkɛ fofolɛ biala mɔɔ ba Ɛzinzalɛ Arane anzɛɛ Awake! nu fɛta la anwo a, ɔsi me nwo. Mekulo kɛ mefa anyelielɛ mekɔ daselɛlilɛ na memaa menli anye die edwɛkɛ mɔ mebaha la anwo. Daselɛlilɛ gyima ne boa me maa mefa ninyɛne mɔ nwolɛ hyia kpalɛ la medumua mɔɔ menzɛkye mekɛ a.” Saa yɛmaa yɛ nye bolo yɛ ɛzonlenlɛ gyima ne anwo a, ɔbaboa yɛ yɛamaa yɛagyinla kpundii wɔ awieleɛ mekɛ ɛhye anu.—Bɛgenga 1 Kɔlentema 15:58.\nBƐLI SUNSUM NU ALEƐ NE\n11. Duzu ati a ɔwɔ kɛ yɛkenga na yɛdwenledwenle mbuluku mɔɔ Gyihova fa maa yɛ la anwo ɛ?\n11 Gyihova ɛmaa yɛ mbuluku dɔɔnwo mɔɔ maa yɛ anwosesebɛ wɔ sunsum nu a. Ɛkakye mekɛ bie mɔɔ ɛgengale asafo buluku bie na ɛhanle kɛ, ‘Ɛhye a mehyia nwo la? Ɔzɔho kɛ Gyihova hɛlɛle manle me!’ Nganeɛdelɛ ɛhye ɛmmaa mgbane. Gyihova dua nziezielɛ ɛhye mɔ azo ɔkilehile yɛ na ɔkile yɛ adenle. Yeha kɛ: “Mebadu wɔ folɛ, mebahilehile wɔ adenle mɔɔ ɔwɔ kɛ ɛfa nu la.” (Edw. 32:8) Asoo yɛbɔ mɔdenle yɛkenga mbuluku ɛhye mɔ na yɛdwenledwenle nwo? Saa yɛyɛ zɔ a ɔbamaa yɛazo ma dɔɔnwo na yɛnrɛkpo aze ɛlɛ wɔ sunsum nu wɔ awieleɛ mekɛ ɛhye anu.—Bɛgenga Edwɛndolɛ 1:1-3; 35:28; 119:97.\n12. Duzu a baboa yɛ na yɛahile sunsum nu nziezielɛ ɛhye mɔ anwo anyezɔlɛ a?\n12 Ɔle kpalɛ kɛ yɛkɛzuzu gyima mɔɔ bɛyɛ bɛmaa yɛnyia mbuluku kpalɛ ɛhye mɔ dahuu la anwo. Neazo Eku ne Ɛhɛlɛlɛ Kɔmatii ne a nea maa bɛyɛ neɛnleanu, bɛkɛlɛ, bɛkenga, bɛyɛ ndonwo, na bɛkile mbuluku ne mɔ abo bɛgua yɛ Intanɛte gyimalilɛ ɛleka ne a. Ɔfese mɔɔ printe yɛ mbuluku ne mɔ la, fa kɔ maa asafo ne mɔ. Duzu ati a bɛyɛ gyima ɛhye mɔ amuala ɛ? Amaa Gyihova menli anyia sunsum nu aleɛ ali bɛ ko ayi. (Aye. 65:13) Bɛmaa yɛbɔ mɔdenle yɛgenga mbuluku mɔɔ yɛ sa ka bɛ fi Gyihova ahyehyɛdeɛ ne ɛkɛ la kɔsɔɔti.—Edw. 119:27.\nBOA GYIHOVA AHYEHYƐDEƐ NE\n13, 14. Nwane mɔ a ɛlɛboa Gyihova ngyehyɛleɛ ne mɔɔ wɔ anwuma lɔ la ɛ, na kɛzi yɛdayɛ noko yɛboa mɔɔ wɔ azɛlɛ ye azo la ɛ?\n13 Wɔ ɛnyelɛzodeɛnwunlɛ nu, Dwɔn nwunle kɛ Gyisɛse de ɛkpɔnwɔ fufule zo ɔlɛdi Gyihova agbɔvolɛ nwo zo konim. (Yek. 19:11-15) Eza ɔnwunle kɛ bɛdabɛ mɔɔ bɛkpokpa bɛ na bɛdwazo bɛ bɛhɔ anwuma la nee anwumabɔvolɛma mɔɔ bɛdede ɛkpɔnwɔ zo la li Gyisɛse mɔɔ li bɛ ti la anzi. (Yek. 2:26, 27) Bɛ neazo kɛnlɛma ne kile kɛ ɔwɔ kɛ yɛdayɛ noko yɛboa bɛdabɛ mɔɔ bɛli yɛ nyunlu wɔ Gyihova ahyehyɛdeɛ ne anu la.\n14 Zɔhane ala a, eku kpole ne anu amra noko boa Kelaese amediema ne mɔ mɔɔ bɛkpokpa bɛ mɔɔ bɛtɛbɔ azɛlɛ ye azo na bɛlɛdi ahyehyɛdeɛ ne anyunlu la a. (Bɛgenga Zɛkalaya 8:23.) Kɛzi yɛbahile kɛ yɛboa Gyihova ahyehyɛdeɛ ne ɛ? Adenle ko mɔɔ yɛdua zo yɛyɛ ɛhye la a le kɛ yɛbayɛ tieyɛ yɛamaa bɛdabɛ mɔɔ bɛli yɛ nyunlu la. (Hib. 13:7, 17) Ɛhye bɔ ɔ bo wɔ yɛ asafo ne anu. Asoo mɔɔ yɛka ye wɔ mgbanyima mɔɔ wɔ yɛ asafo ne anu anwo la maa bɛbu bɛ na bɛ nye sɔ gyima mɔɔ bɛyɛ la? Asoo yɛmaa yɛ mra bu bɛ na bɛtie bɛ folɛdulɛ? Ndenle dɔɔnwo wɔ ɛkɛ mɔɔ yɛdua zo yɛkile kɛ yɛboa ahyehyɛdeɛ ne a. Kɛ neazo la, saa yɛle mbusua a, asoo yɛyɛ ngyehyɛleɛ yɛfa ezukoa yɛboa edwɛkɛhanlɛ gyima ne? (Mrɛ. 3:9; 1 Kɔl. 16:2; 2 Kɔl. 8:12) Asoo yɛbu nwolɛ adenle mɔɔ yɛlɛ kɛ yɛbaboa yɛamaa Belemgbunlililɛ Asalo ɛkɛ ade la kɛ nwolɛ hyia? Gyihova sunsum ne yɛ gyima dɔɔnwo wɔ ɛleka ɛhye mɔɔ ɛbulɛ nee koyɛlɛ wɔ la. Ɔlua sunsum ne moalɛ zo yɛkɔ zo yɛyɛ kpalɛ wɔ awieleɛ mekɛ ɛhye anu.—Aye. 40:29-31.\nFA EDWƐKƐ NE BƆ WƆ ƐBƐLA\n15. Duzu ati a ɔwɔ kɛ yɛbɔ mɔdenle ɛsesebɛ yɛmaa yɛ ɛbɛlabɔlɛ nee Gyihova bodane yɛ ko ɛ?\n15 Awieleɛ bɔkɔɔ ne, saa yɛbahola yɛadɔ yɛ rɛle aze yɛ nee Gyihova ahyehyɛdeɛ ne alua a, ɛnee ɔwɔ kɛ yɛmaa yɛ subane nee edwɛkɛ ɛhye yɛ ko, “bɛbɔ mɔdenle bɛzukoa mɔɔ bɛyɛ a ɔsɔ Awulae anye la.” (Ɛfɛ. 5:10, 11) Seetan, ewiade ɛtane ɛhye, nee munli mɔɔ yɛnli la maa ɔyɛ se kɛ yɛbayɛ mɔɔ ɔtenrɛ la. Alehyenlɛ biala, yɛ mediema dɔɔnwo pele kpalɛ amaa bɛahola bɛ nee Gyihova anyia agɔnwolɛvalɛ kpalɛ. Gyihova anye die mɔdenle zɛhae mɔɔ bɛbɔ la anwo. Bɛhɔ zo bɛyɛ! Saa yɛmaa yɛ ɛbɛlabɔlɛ nee Gyihova bodane yɛ ko a, yɛbanyia ahunludwolɛ na yɛanwu kɛ yɛ ɛzonlenlɛ ne ɛnrɛyɛ gyɛne.—1 Kɔl. 9:24-27.\nBoa awie mɔ maa bɛnwu kɛ bɛdabɛ noko bɛbahola bɛayɛ Gyihova ahyehyɛdeɛ totohyia ne anu amra\n16, 17. (a) Saa yɛyɛ ɛtane kpole bie a, duzu a ɔwɔ kɛ yɛyɛ a? (b) Kɛzi Anne neazo ne bahola aboa yɛ ɛ?\n16 Noko akee, saa yɛyɛ ɛtane kpole bie a, duzu a ɔwɔ kɛ yɛyɛ a? Bɔ mɔdenle kɛ ɛbakpondɛ moalɛ ndɛndɛ. Saa ɛfa ɛtane ne ɛfea a ninyɛne bazɛkye. Kakye kɛ Devidi hanle kɛ: “Saa meanga me ɛtane a, me adwenle ɛnla, mekponle toonwo menwa.” (Edw. 32:3) Nɔhalɛ nu, saa yɛfea yɛ ɛtane zo a, yɛ sa nu bado wɔ nganeɛdelɛ nee sunsum nu, noko “sonla mɔɔ ka ye ɛtane na ɔgyakyi ye ɛyɛlɛ la, bɛse ye anwunvɔne.”—Mrɛ. 28:13.\n17 Suzu Anne * neazo ne anwo. Mekɛ mɔɔ ɛnee ɔtɛnyianle ɛvolɛ abulanwiɔ la, yɛɛ ɔbɔle adekpakyelɛ bo a. Noko ɔbɔle ɔ bo kɛ ɔyɛ ninyɛndane yeavea. Ɛhye gyegyele ye kpalɛ. Ɔka kɛ: “Me adwenle buale me fɔlɛ. Me nye anlie na ɛnee dahuu medi nyane.” Duzu a ɔyɛle a? Ɔka kɛ kenle ko bie ɔhɔle debiezukoalɛ la, bɛzuzule Gyemise 5:14, 15 ne anwo. Ɔnwunle kɛ ɔhyia moalɛ yemɔti ɔhɔnwunle mgbanyima ne mɔ kɛ bɛboa ye. Anne ka kɛ: “Ɛnee zɔhane ngɛlɛlera ne le me sunsum nu ewule ne anwo ayile mɔɔ vi Gyihova ɛkɛ a. Ayile ɛhye ɛnlonlɛ ɛnla aze, noko ɔyɛ gyima kpalɛ. Menvale ngɛlɛlera ne anu folɛdulɛ ne menyɛle gyima na ɔboale me.” Kɛkala, Anne ɛlɛfa adwenle mɔɔ anu te la azonle Gyihova.\n18. Duzu a ɔwɔ kɛ yɛsika yɛ bo kɛ yɛbayɛ a?\n18 Ɔwɔ kɛ yɛkakye kɛ ɔle enililɛ kpole kɛ yɛboka Gyihova ahyehyɛdeɛ ne anwo la! Bɛmmamaa yɛfa nwolɛ adenle ɛhye yɛdi nwɔhoa. Bɛmaa yɛbɔ nu kɛ abusua la yɛhɔ debiezukoalɛ mɔɔ maa yɛsonle la, yɛkpondɛ ahonlekpalɛma mɔɔ bɛwɔ yɛ azɛlɛsinli ne anu la, na yɛhile sunsum nu aleɛ mɔɔ yɛ sa ka ye la anwo anyezɔlɛ dahuu. Eza bɛmaa yɛboa bɛdabɛ mɔɔ bɛli yɛ nyunlu la na yɛmaa yɛ ɛbɛlabɔlɛ nee edwɛkɛ ne mɔɔ yɛka la ɛyɛ ko. Saa yɛyɛ ye zɔ a, yɛ nee Gyihova ahyehyɛdeɛ ne balua na yɛahɔ zolɛ yɛayɛ kpalɛ!


Kɔmaa Ɛfɛsɛsema 2:1-22\n2 Bieko, Nyamenle maanle bɛrale ngoane nu, wɔ mekɛ mɔɔ ɛnee bɛwu wɔ bɛ mɛladonlɛ nee bɛ ɛtane ne mɔ anu la,+ 2 nuhua a mekɛ bie bɛbɔle bɛ ɛbɛla kɛ mɔɔ ewiade ɛhye bɔ ye ɛbɛla la,+ kɛ mɔɔ anwoma ne mɔɔ ɛlɛbɔ la tumivolɛ ne tumi ne de,+ sunsum ne+ mɔɔ kɛkala ɛlɛyɛ gyima wɔ anzosesebɛ mralɛ nu la. 3 Ɛhɛe, bɛ nuhua a mekɛ bie yɛ muala yɛbɔle yɛ ɛbɛla kɛ mɔɔ yɛ nwonane nu atiakunluwɔzo ne de la,+ yɛyɛle mɔɔ yɛ sonlabaka ne nee yɛ nzuzulɛ kulo la,+ na bɛkawo yɛ la, ɛnee yɛle mralɛ mɔɔ Nyamenle ɛya ne wɔ yɛ nwo zo+ kɛ bɛdabɛ mɔɔ bɛha la. 4 Noko Nyamenle anwunvɔnezelɛ ne zonle,+ na kɛmɔ ɔlɛ ɛlɔlɛ kpole ɔmaa yɛ la ati,+ 5 yeva yɛ yeboka Kelaese anwo yemaa yɛ ngoane, wɔ mekɛ bɔbɔ mɔɔ ɛnee yɛwu wɔ ɛtane nu la+—bɛlua ɛlolɛ kpole zo bɛlie bɛ ngoane. 6 Bieko, yedwazo yɛ nee Kelaese na yemaa yɛbɔ nu yɛdɛnla anwuma lɔ ɔluakɛ yɛ nee Kelaese Gyisɛse ɛyɛ ko,+ 7 amaa wɔ ewiade* ne mɔɔ ɛlɛba la anu, yeala ye anwonyia ɛlolɛ kpole ne mɔɔ bo zolɛ la ali wɔ ye kpalɛyɛlɛ* ne anu yeahile yɛdayɛ mɔɔ yɛ nee Kelaese Gyisɛse ɛyɛ ko la. 8 Ɛlolɛ kpole ɛhye a ɛmaa bɛlua diedi zo bɛlie bɛ ngoane a,+ na tɛ bɛdabɛ a bɛyɛle ɛhye a; emomu, ɔle Nyamenle ahyɛlɛdeɛ. 9 Kyɛkyɛ, ɔnvi gyimayɛlɛ nu,+ amaa awie biala anva andu ɔ nwo. 10 Yɛle Nyamenle asa anloa gyima, na ɔbɔle+ yɛdayɛ mɔɔ yɛ nee Kelaese Gyisɛse ɛyɛ ko la+ ɔmaanle gyima kpalɛ mɔɔ Nyamenle hyehyɛle dole ɛkɛ ne kɛ yɛyɛ la. 11 Yemɔti bɛhakye kɛ mekɛ bie ɛnee bɛle maanle maanle ne anu amra, na bɛdabɛ mɔɔ menli “pɛle bɛ mrenyiazo” la, bɛvɛlɛle bɛ menli mɔɔ “bɛtɛpɛle bɛ mrenyiazo.” 12 Zɔhane mekɛ ne ɛnee bɛnze Kelaese, ɛnee bɛmboka Yizilayɛ maanle ne anwo, ɛnee bɛle ngyekyeleɛ ne ɛwɔkɛ ne mɔ anwo nyɛvolɛ;+ ɛnee bɛnlɛ anyelazo biala yɛɛ bɛnze Nyamenle wɔ ewiade.+ 13 Noko kɛkala bɛ nee Kelaese Gyisɛse ɛyɛ ko, bɛmɛ mɔɔ ɛnee bɛnze Nyamenle la bɛlua Kelaese mogya ne azo bɛbikye ye. 14 Ɔluakɛ ɔle yɛ anzodwolɛ,+ ahenle mɔɔ ɛha ekpunli nwiɔ ne amuala ɛbɔ nu yeyɛ ye ko+ na yezɛkye bane ne mɔɔ gya bɛ ɛweɛne la.+ 15 Yelua ye sonlabaka ne azo yeye ɛkpɔlɛ ne, Mɛla ne nee nwolɛ ngyehyɛleɛ ne mɔ yevi ɛkɛ, amaa yeaha ekpunli nwiɔ ne amuala yeabɔ nu na bɛ nee ye ayɛ ko amaa bɛayɛ sonla fofolɛ ko+ na anzodwolɛ ara, 16 na yelua ye amaneɛnwunlɛ baka* ne azo yeha ekpunli nwiɔ ne yebɔ nu bɔkɔɔ wɔ sonlabaka ko anu yemaa Nyamenle,+ ɔluakɛ ɔluale ye ewule ne azo ɔyele ɛkpɔlɛ ne ɔvile ɛkɛ.+ 17 Na ɔrabɔle anzodwolɛ edwɛkpa ne nolo ɔhilele bɛdabɛ mɔɔ bɛnze Nyamenle la, yɛɛ anzodwolɛ nolo ɔhilele bɛdabɛ mɔɔ bɛze ye la, 18 ɔluakɛ yɛdayɛ ekpunli nwiɔ ne amuala, yɛkola yɛdua sunsum ko ne ala azo yɛkɔ Selɛ ne ɛkɛ. 19 Yemɔti bɛnle nyɛvolɛ anzɛɛ maanle gyɛne zo amra bieko,+ emomu bɛ nee nwuanzanwuanzama ne mɔ amuala vi maanle ko anu,+ yɛɛ bɛle Nyamenle sua nu amra,+ 20 na bɛzi bɛ kɛ sua la bɛzie adiabo ne mɔɔ ɛzoanvolɛma ne nee ngapezoma ne mɔ wulale la azo,+ na Kelaese Gyisɛse mumua ne a le adiabo mgbɛnezo bolɛ ne mɔɔ anwo hyia la a.+ 21 Bɛ nee ye ɛyɛ ko na sua ne amuala ɛdoɔdoa zo pɛpɛɛpɛ,+ ɔlɛkpogya yeayɛ ɛzonlenlɛsua nwuanzanwuanza yeamaa Gyihova.*+ 22 Kɛmɔ bɛ nee Kelaese ɛyɛ ko la ati, Nyamenle ɛva bɛdabɛ nee awie mɔ ɛyɛ sua mɔɔ ɔde nu a, ɔluakɛ ye sunsum ne wɔ ɛkɛ.+\n^ Anzɛɛ “nyeleyɛlɛ.”